8 март, 2021, 08:30\nТеглар:Давид Де Хеа | Манчестер Юнайтед | ПСЖ\nУнинг маоши жуда катта...\n“Манчестер Юнайтед”нинг асосий дарвозабони Давид де Хеа фаолиятини Франция чемпионатида давом эттириши мумкин.\nПСЖ бош мураббийи Маурисио Почеттино испаниялик голкиперни ёзги трансферлар вақтида Парижга олиб келмоқчи. Аргентиналик мутахассис келаси мавсум олдидан таркибни бутунлай қайта шакллантиришни режалаштирган.\nШу боис, Почеттино 35 ёшли Кейлор Навас ўрнига айнан Давид де Хеани олиб келишни истамоқда.\n“Манчестер Юнайтед” ҳам бу трансфердан фақат хурсанд бўлади. Чунки, жамоада иккита юқори савияли посбон бор. Дин Хендерсон бемалол Давид де Хеанинг ўрнини боса олади. Бундан ташқари, унинг маоши испаниялик рақобатчисиникидан анча паст. ПСЖ эса айни пайтда ҳафтасига 375 минг фунт маош олаётган Давид де Хеанинг маошини қоплай оладиган кам сонли клублардан бири.


Ҳунармандчилик азал-азалдан бизнинг ҳаёт тарзимизга айланиб кетган. Кимдир фарзандига бичиш-тикиш, гилам тўқишни ўргатса, бошқаси дурадгорлик, ўймакорлик... хуллас, ўзи билган ҳунарини ўргатади. Кейинги пайтларда миллий ҳунармандчилик янгича кўринишга ўтмоқда. Илгари ҳунарманд маҳсулотини ўзи, оиласи учун тайёрлаган бўлса, энди бу йўналиш яхшигина даромад манбаига ҳам айланмоқда. Миллий матбуот марказида Ўзбекистон «Ҳунарманд» уюшмаси томонидан ўтказилган матбуот анжуманида шу ҳақда сўз борди.\nҲунармандчилик соҳаларига кулолчилик, каштадўзлик, кандакорлик, ёғоч ўймакорлиги, ганчкорлик, темирчилик, заргарлик, зардўзлик, тўқувчилик, гиламдўзлик, мусиқа асбоблари ясаш, миниатюра, дизайнерлик, қўғирчоқбозлик, терига ишлов бериш, тоштарошлик каби йўналишлар киради. Рўйхатни яна давом эттириш ҳам мумкин. Қўл кучи билан тайёрлангани уларнинг қадр-қимматини янада оширади.\n— Божхона қўмитасининг маълумотига қараганда, мамлакатимиз ҳудудига ҳар йили 500 дан ортиқ хорижий буюмлар импорт сифатида кириб келади, — дейди «Ҳунарманд» уюшмаси раиси, Ўзбекистон Савдо-саноат палатаси раиси ўринбосари Улуғбек АБДУЛЛАЕВ. — Шунингдек, юртимизга ташриф буюрган сайёҳлар ҳар бир зиёрат қилган жойидан эсдалик совғалари, ёдгорликларни харид қилади. Аммо бундай жойларда сотилаётган ёдгорликларнинг маълум қисми хориждан келтирилган бўлиб, юртимиз, Ватанимиз ҳақида ҳеч қандай таассурот қолдирмайди. Маҳаллий ҳунармандларимиз қўли билан ясалган, Ватанимиз бетакрорлиги, шу юртга мос, у ҳақда маълумот берадиган эсдалик совғаларини хорижлик сайёҳларга туҳфа этиш борасида ишлар олиб борилмоқда. Бу бир томондан ички ва ташқи туризмни ривожлантиришга хизмат қилса, иккинчи томондан, маҳаллий ҳунармандларни янада қўллаб-қувватлашга ҳисса қўшади.\n— Бу борада уюшма қандай фаолият олиб бормоқда?\n— Президентимизнинг шу йили 17 ноябрдаги «Ҳунармандчиликни янада ривожлантириш ва ҳунармандларни ҳар томонлама қўллаб-қувватлаш чора-тадбирлари тўғрисида»ги фармони қабул қилингунга қадар, республикамизда 10 мингдан зиёд фуқаро ҳунарманд сифатида рўйхатдан ўтган бўлса, ҳозирда уларнинг сони 24 минг нафардан ошди. Бу ҳунармандларга қатор имтиёзлар ва қулайликлар яратилиши натижасидир. Ҳозирда ҳунармандларимиз 34 та йўналишда фаолият олиб бормоқда. Шунингдек, уюшма ташаббуси билан жорий йилнинг 22-23 сентябрь кунлари пойтахтимизнинг Сайлгоҳ кўчасида «Ўзбекистон совғалари» биринчи республика кўргазма-савдоси ташкил этилди.\n— Кўргазма-савдо қандай мақсадда ўтказилди?\n— Кўргазма-савдода юздан зиёд ўзбекистонлик ҳунармандларнинг ноёб асарларини нафақат томоша қилиш, балки харид қилишнинг ҳам имкони яратилди. Улар табиий маҳсулотлардан қўлда тайёрланиб, ҳунарманднинг қалб қўри, кўз нури ҳамда халқимизнинг орзу-истаклари, минг йиллик анъаналари акс этади. Тадбирга ташриф буюрганлар ўз қўллари билан лойдан кўза ясаш, ипакдан мато тўқиш, дўппига нақш бериб кўришди, бешик ясалиши жараёнида бевосита иштирок этиб, ўзини синаб кўрди. Ўйлаймизки, бундан уларда ҳунарманднинг машаққатли қўл меҳнатига бўлган ҳурмати янада ошди. Шунингдек, кўргазма-савдода дорбоз ўйинлари, ўзбек жанг санъати усталарининг чиқишлари, миллий урф-одатлар намойиши, қўғирчоқ театри ва қўғирчоқбозларнинг томошалари, миллий либослар ва тақинчоқлар, миллий таомлар тайёрланиши жараёни иштирокчиларда илиқ таассурот қолдирди .\n— Ўзбекистонлик ҳунармандлар ҳам хорижий кўргазма-савдоларда иштирок этишяптими?\n— Американинг Санта Фе шаҳридаги кўргазма-савдода 25 нафар ўзбекистонлик ҳунарманд иштирок этди. Маҳсулотларимиз кўпчиликка манзур бўлди ва жуда салмоқли маблағга савдо қилишди. Ҳунармандларимиз ўз маҳсулотлари билан дунёнинг бошқа мамлакатларида ўтказиладиган халқаро кўргазмалар, кўргазма-савдоларда иштирок этишмоқда.\n— Миллий ҳунармандчилик маҳсулотларини сотадиган дўконлар ҳам пайдо бўладими?\n— Уюшма ҳузурида, ҳунармандчилик маҳсулотларини узоқ туман ва шаҳарлардан сотиб олиш ҳамда келгусида йирик шаҳарларда сотиш, экспорт қилиш учун савдо-харид масалалари билан шуғулланадиган «Graft and art» МЧЖ ташкил этилди. Мазкур корхона республиканинг сайёҳлик объектлари, диққатга сазовор жойлари, ҳудудлардаги ҳунармандчилик марказлари ҳамда бир қатор бозорларда «Арт салон»лар, яъни амалий ва тасвирий санъат асарларининг савдо-харид ишлари билан шуғулланадиган дўконлар ташкил қилади. Бундан ташқари, корхона чет эл ваколатхоналари, галереялар ва сайёҳлик фирмалари билан ҳамкорлик қилиш, чет элларда ўз филиалларини очиш ҳуқуқига ҳам эгадир.\nХотин-қизлар ҳунармандчилигини ривожлантириш, уларнинг билим ва кўникмаларини ошириш мақсадида 2 ойлик бепул ўқув курслари ташкил этилди.\n— Аслида ўзим либослар бўйича дизайнерман, — дейди қўғирчоқбоз-ҳунарманд Насиба АҲМЕДОВА. — Менга ўзбек халқининг тарихий либослари жуда ёқади. Шу боис ҳам миямга уларни ўзим ясаган қўғирчоқларга кийдириш ғояси келиб қолди. Улар кичрайтирилган ҳажмда. Энг кичик маҳсулотимизнинг бўйи 10 сантиметрдан сал зиёд, энг дарози эса 40-45 сантиметргача етади. Қўғирчоқларни экологик тоза лойдан ясаймиз. Хуллас, уларни совға учун ҳам, фарзандлари учун ҳам харид қилишади. Бир сўз билан айтганда, мижозларимиз бутунлай бошқача. Аммо ўз устахонамиз йўқ, ҳаммасини уйда ясаймиз. Битта қўғирчоқнинг тўлиқ тайёр бўлишига 1 ойдан 3 ойгача вақт кетади. Савдоларимиз, асосан, интернет орқали бўлади. Уларни кўпинча кўргазмаларга қўямиз.


ЖССТ раҳбари коронавирус пандемияси вақтида ёлғон ахборот кўпайганидан огоҳлантирди\nДунёда коронавирус пандемияси тобора авж олаётган бир вақтда одамлар ҳаётини хавф остига қўйиши мумкин бўлган ёлғон ахборот ва миш-мишлар ҳам кўпаймоқда. Бундан ЖССТ раҳбари Тедрос Адханом Гебрейесус огоҳлантириб ўтди.\n“Дунёда коронавирус тарқалаётгани сайин у билан боғлиқ миш-мишлар, ёлғон ҳам кўпроқ тарқалмоқда. Бу ёлғон ахборот коронавируснинг ўзи каби хавфли бўлиши мумкин. Жуда кўп одамлар ёлғон ахборотга ишониб, ўзини заҳарли кимёвий моддалар ва хавфли дори воситалари билан даволашга уриниб ўзига зиён қилди”, деб таъкидлаб ўтди Гебрейесус БМТ Бош ассамблеясидаги нутқида.\n“Баъзи ҳолларда ёлғон маълумотлар соғлиқни сақлаш тизими ходимлари, алоҳида шахслар ёки миллий озчилик ёки қочқинлар каби заиф қатламларга нисбатан шафқатсизлик килинишига олиб келди”, деб қўшимча қилган ЖССТ раҳбари.\nГебрейесуснинг таъкидлашича, ёлғон ахборот, шунингдек, “ёрдамга муҳтож одамларга кўмак кўрсатилишида тўсиқ бўлиб хизмат қилган янглиш фикрлар” ҳажмининг ошишига сабаб бўлди, “фан, соғлиқни сақлаш институтлари ва тизимларига ишончнинг йўқолишига” олиб келди. Гебрейесуснинг айтишича, “ваҳоланки, ишонч ва бирдамлик” коронавирусга қарши курашда муҳим омиллар ҳисобланади. “Ишончга путур етказувчи барча нарса одамлар ҳаётини хавф остига қўяди”, деб таъкидлаб ўтган ЖССТ раҳбари.\n18:42 / 17.05.2021\nУзоқ давом этадиган иш куни ҳар йили юз минглаб ўлимларга сабаб бўлмоқда – ЖССТ\n20:51 / 14.05.2021\nЖССТ коронавирус пандемиясининг иккинчи йили янада ҳалокатли бўлиши мумкинлигидан хавотирланмоқда


Жумладан, “Илм, маърифат ва рақамли иқтисодиётни ривожланиш йили”да амалга оширилган ишлар атрофлича муҳокама этилди.\nЙиғилишда иш жараёнида камчиликларга йўл қўйган бошланғич касаба уюшмаси ташкилотлари раисларига тегишли кўрсатмалар берилди ҳамда камчиликларни бартараф этиш борасида аниқ тадбирлар белгилаб олинди.\n- “Касаба уюшмаларида жисмоний ва юридик шахсларнинг мурожаатларини кўриб чиқиш тартиби” мавзусида ҳуқуқий семинар ташкил этиш;\n- жисмоний ва юридик шахсларнинг мурожаатларини кўриб чиқиш тартибига риоя қилиш ва ҳар бир мурожаат билан шахсан танишиш, тўлиқ ва асосли жавоб қайтариш;\n- меҳнат жамоаларида қабуллар ва “очиқ мулоқотлар” кунини белгилаш, мурожаатлар тўғрисидаги қонун ҳужжатлари бўйича тушунтириш ишларини тизимли олиб бориш;\n- замонавий электрон воситалардан ва интерактив хизматлардан унумли фойдаланиш;\n- меҳнат муҳофазаси ва хавфсизлик техникасини яхшилаш бўйича тадбирлар таҳлилини ўтказиш ҳамда қўмита йиғилиш муҳокамасига киритиш;\n- бир ой муддатда иш берувчи билан ҳамкорликда аккредитациядан ўтган лицензияга эга ташкилот билан шартнома тузган ҳолда меҳнат муҳофазаси мутахассисларини ҳамда меҳнат муҳофазаси бўйича вакилларни ўқитиш.\nШунингдек, йиғилишда тармоқ касаба уюшмасининг IX-Қурултойида, янги таҳрирдаги Ўзбекистон ахборот технологиялари ва оммавий коммуникация ходимлари касаба уюшмасининг Устави тасдиқланганлиги ҳамда 2020 йилнинг 12 ноябрь куни Ўзбекистон Республикаси Адлия вазирлигида 432 п-сон рақам билан қайта рўйхатдан ўтказилганлигини ҳамда шу асосда Республика кенгаши Ижроия қўмитаси тармоқ касаба уюшмаси фаолиятига доимий (жорий) раҳбарликни амалга оширувчи орган бўлиб, Раёсат ўрнига жорий этилгани ҳамда 2020 йилнинг 12 ноябрдан фаолиятини бошлагани маълум қилинди.\nШу муносабат билан, “Ўзбекистон ахборот технологиялари ва оммавий коммуникация ходимлари касаба уюшмаси Республика кенгаши аппаратида ва касаба уюшма бошланғич ташкилотларида иш юритиш бўйича Йўриқнома” қоидаларини янги таҳрирдаги Устав талабларига асосан қайта кўриб чиқилгани эълон қилинди.\nЙиғилишда Республика кенгаши Ижроия қўмитасининг иш жараёнида қабул қилинган қарорлари тасдиқланди ва кўрилган масалалар юзасидан тегишли қарорлар қабул қилинди.


Ҳиндистондаги мушаклар омборида юз берган ёнғинда 17 киши ҳалок бўлди – КУН УЗ\nГлавная / Жаҳон / Ҳиндистондаги мушаклар омборида юз берган ёнғинда 17 киши ҳалок бўлди\nAnvar 22.01.2018\tЖаҳон Comments Off on Ҳиндистондаги мушаклар омборида юз берган ёнғинда 17 киши ҳалок бўлди 11 Показы\nҲиндистоннинг Деҳли шаҳри чеккасидаги саноат ҳудудида жойлашган мушаклар (фейерверклар) сақланадиган омборда ёнғин юз берди. Ёнғин оқибатида 17 киши ҳалок бўлган. Бу ҳақда NDTV телеканали хабар берди.\nТаъкидланишича, ҳалок бўлганлар орасида 10 аёл бўлган. Ёнғиндан омборнинг фақат 2 ишчиси омон қолган, улар 3 қаватли бинонинг томидан пастга сакраб, оёқларидан синиш жароҳатлари олишган. Маълум қилинишича, ўт ўчирувчилар ёнғинни ўчиришларига 3 соатга яқин вақт кетган.\nМаҳаллий полиция омбор эгасини қўлга олган.\nДеҳли ёнғин Ҳиндистон\t2018-01-22\nTags Деҳли ёнғин Ҳиндистон\nПред. Сардор Раҳимхон – Фаридам мани, MP3,\nСледующая Кобулдаги меҳмонхонага ҳужум вақтида 14 хорижлик ҳалок бўлди


«Локомотив» ниҳоят тезлик олди-я!\n«Локомотив»нинг аввалги турда Саудия Арабистонида кўрсатган ўйини ва қайд этган натижаси мухлисларни ранжитгани айни ҳақиқат. Албатта, мавсум стартидаги муваффақиятсизлик ҳали жамоанинг тўлиқ формага кирмагани, боз устига, кўп хатоларга йўл қўйилгани билан изоҳланди.\nБизга етолмайдилар! Биз-чи?\nФИФА томонидан эълон қилинган навбатдаги рейтингга осиёлик профессионал мутахассислар муносабат билдириб, бугунги кунда ОФКда кузатилаётган вазиятни тақдим этишди.\nОЧЛ: 1-тур. Фактлар, рақамлар, статистик кўрсаткичлар. Хитой ва Қатар клублари тетик...\nОЧЛнинг навбатдаги мавсуми анча шиддатли ўйинлар билан бошланди. Ҳа, клубларимизнинг Саудия сафаридан мағлуб ҳолда қайтишгани кайфиятни бироз бузди. Шунга қарамай, 1-турнинг алоҳида фактлари ва статистик кўрсаткичлари кўпчиликни қизиқтирса керак.\nПарижда ҳам ўз «Роналду»си бор!\nМаълумки, «ПСЖ»нинг қатарлик пулдор хўжайинлари анчадан буён Криштиану Роналдуни Парижга чорламоқдалар.\nҲозирги кунгача афсона даражасига чиқиб олган футболчилар ҳам ёшлик чоғларида кимларгадир ҳавас қилиб, тўп билан ошно тутинишган.\n2009 йил бошларида Англиянинг машҳур The Guardian нашри Туманли Альбионда порлаётган 20 нафар ёш ва истеъдодли футболчиларга эътибор қаратиб, улар ҳақида алоҳида мақола чоп этганди.\nЮлдузга айланган митти жавоҳир\nСўнгги «уик-энд»нинг бош қаҳрамонларидан бири бўлган Садио Мане қандайдир икки дақиқа ичида чемпионликка асосий даъвогар - «Тоттенхэм»ни карахт аҳволга солиб қўйди.\nКўпчилик спорт турларида бўлгани каби, футболда ҳам бир спортчининг рақиб ёки ашаддий рақобатчи бўлган жамоа сафига ўтиши мухлислар ўртасида норозиликларни келтириб чиқаради. Аммо бундай ҳолатларнинг ҳаммаси ҳам узоқ давом этадиган нафратни пайдо қилади, дейиш нотўғри бўларди.\nМен Роналдуни алмаштирдим, бунга ишона оласизми?\n1 апрель санасида «Суонси» «Мидлсбро» меҳмони бўлади. Агар ҳеч нарса ўзгармаса (биз 86 кун ичида икки мураббийни ишдан бўшатиб юборган клуб ҳақида га-пиряпмиз), унда катта менеджерларнинг икки собиқ ассистенти - Айтор Каранка (Моуриньо даврида Мадридда етарли тажриба тўплаган) ва Пол Клемент (Карло Анчелотти билан «Челси», «ПСЖ», «Реал» ва «Бавария»да малакасини оширган) ўзаро рўбарў бўлишади.\nЕвропа футболида йўлга қўйилган тизимга ҳар қанча ҳавас қилсак, арзийди. Қа-ранг, ҳар 4 йилда бир марта ташкиллаштириладиган қитъа чемпионатидан ҳаттоки, клублар ҳам манфаатдорлар.\n12 совриндор, 75та медаль, 24та кубок\nМана, кун ўтгани сайин олий лига-2017 старти яқинлашмоқда. Ҳисоб бўйича 26-миллий чемпионатимиз бизга нималарни тақдим этиши - вақт ҳукмидаги масала.\nФранция чемпионатида етакчилик қилаётган «Монако» футбол клуби кучли бешлик клублари орасида энг кўп гол ургани билан ажралиб турибди.\nҒолибона юришни АПЛда ҳам давом эттиришга уринаётган Хосеп Гвардиола «Манчестер Сити» таркибини бразилиялик Габриэль Жезус билан кучайтирди.\nЖаҳон футболидаги энг новча 10 нафар футболчи\nПитер Крауч 2 метрга чўзилган бўйи билан ҳамон ҳимоячилар кўнглига ғулғула солмоқда. Бу ҳужумчи 30 январь куни 36 ёшга тўлди.\nТьерри Анри «Арсенал»нинг чинакам рамзларидан бири ҳисобланади, шубҳасиз. Зеро, у ўз ҳаракатлари билан «канонирлар»нинг бутун бошли бир авлод мухлисларини ром этган. Чемпионлар Лигаси ғолиби, Европа ва жаҳон чемпиони...\nКапелло ва Кройф тўқнашуви\nФабио Капелло Чемпионлар Кубогидаги баҳсда Йохан Кройфга ютқазиб, 20 йилдан сўнг «ўч» олган. Soccer.ru ушбу етук мутахассислар ўртасидаги қойилмақом рақобатга яна бир бор назар ташлади.\n«Севилья»нинг янги аъзоси Стеван Йоветич Пиреней ярим оролида ўзини ажойиб ҳис қиляпти. Ҳар ҳолда, унинг ҳозирги ўйинига қараб шундай фикр билдириш мумкин.


Газ бўйича қарзни пулга ёпиб бермоқчи бўлган “Жиззахшаҳаргаз” филиали назоратчиси қўлга олинди\n11:20 / 12.06.2017\n“Жиззахшаҳаргаз” филиали назоратчиси лавозимида ишлаган Толибжон Аҳмедов табиий газ истеъмолчиларининг ишончига кириш, амалга оширилган тўлов суммаларини алдаш йўли билан ўзлаштиришни мақсад қилган нафси бузуқлардан бўлиб чиқди, деб ёзади “Ҳуқуқ” газетаси.\nЖиноий режасини амалга ошириш мақсадида у назоратидаги ҳудудда истиқомат қилувчи З.Худойназарованинг хонадонига келди. Газ ҳисоблагич кўрсаткичи ва тўлов патталарини солиштириб, истеъмолчининг корхонадан 1 млн. 600 минг сўм қарзи борлигини аниқлади. Айтган “қарз” суммасини 600 минг сўм билан “ёпиб беришга” ишонтирди.\nБироқ, унинг бу тамагирлиги ўзига душман бўлди. Истеъмолчи бу ҳақда ҳуқуқни муҳофаза қилувчи органларга мурожаат қилиб, уларни огоҳлантирди. Тезкор тадбирда Толиб Аҳмедов 600 минг сўм пулни олаётганда қўлга олинди.\nСуд Толиб Аҳмедовни айбли деб топди ва у тегишли жазосини олди.\nгаз жиноят Жиззахшаҳаргаз


Дубайда дунёдаги энг йирик фотосурат гардиши очилади\n12:02 / 02.10.2017\nДубайнинг янги диққатга сазовор биноси — дунёнинг энг йирик фотосурат гардиши — шу йилнинг ноябрь ойида очилади, деб баёнот бермоқда амирлик-шаҳар ҳокимияти.\n43,6 миллион долларлик лойиҳа 2013 йили бошланган бўлиб, расман 2015 йилда очилиши керак эди. Аммо кейинчалик у қолдирилди.\nФото: Nicole Jewell /inhabitat.com\nУнинг баландлиги 150 метр, эни 93 метрни ташкил этади. Иншоот Zabeel Park кўнгилочар боғида жойлашган бўлиб, шакли билан фото ёки картина гардишини ёдга солади. У орқали бир томондан шаҳарнинг замонавий қисмига, иккинчи томондан эски шаҳар қисмига кўриниш очилади.\nФотогардишнинг биринчи қаватида музей ва кўргазмалар зали бўлади. Томоша лифти ташриф буюрувчиларни тепага олиб чиқади, у ердан шаҳарни томоша қилиш мумкин бўлади. Қурилишда ишлатилган материаллар ёнмайдиган ва хавфсизлик меъёрларига тўла жавоб беради.\nФотогардиш бинодаги барча ишлар шу ой охиригача тугайди. Ноябрь ойидан ташриф буюрувчилар киритилади. Қурилишнинг чўзилишига қурилиш материалларининг етишмаслиги сабаб бўлган.\nУнга кириш учун чипталарни мобил илова орқали харид қилиш ҳам мумкин бўлади.\nДубай компанияси 270 минг долларлик аёллар туфлигини яратди\nФото: Дубай шайхлари нега ҳар йили Қорақалпоғистонга келади?\nБухоро ИИБ томонидан қидирув эълон қилинган “одамфуруш” аёл Дубайда қўлга олинди


Озарбайжонликлар президент сайламоқда\nБугун Озарбайжонда президентлик сайлови бўлиб ўтаяпти. Сайловда давлат раҳбари лавозимига 10 киши даъвогарлик қилмоқда.\nПрезидентликка даъвогарлар орасида амалдаги президент Илҳом Алиев ва мухолифатдаги Демократик кучлар миллий кенгашидан ягона номзод Жамил Гасанли ҳам бор.\nГарчи сайловда 10 киши иштирок этаётган бўлса-да, таҳлилчилар унда иқтидордаги президент Илҳом Алиев сайлов ғолиби сифатида эълон қилинишини осонгина таъминлаши мумкинлигини башорат қилмоқдалар.\nИлҳом Алиев президентликка учинчи маротаба ўз номзодини қўйган. 2009 йил март ойидаги референдумда мамлакат конституциясининг бир шахс давлат раҳбари лавозимига чекланган миқдорда сайлана олиши мумкинлигига оид бандига тузатиш киритилганди, шундан сўнг Илҳом Алиев ўзи истаганча президентликка номзодини қўйиш имкониятига эга бўлганди.\nИлҳом Алиев беш йил олдинги сайловда қарийб 90 фоиз овоз билан президентликка сайланган. Ғарб бу сайловни эркин бўлмаган ва адолатсиз сайлов ўлароқ танқид қилганди.\nАйни пайтда Озарбайжон мухолифати Илҳом Алиевни коррупция ва инсон ҳуқуқларини оёқости қилишда айблаб келади. Президент тарафдорлари эса Алиев ҳукмронлиги йилларида мамлакатда иқтисодий кўрсаткичлар ўсганини даъво қиладилар.\nОзарбайжонда 5 миллиондан зиёд одам овоз бериш ҳуқуқига эга. Расмийлар иддаосича, 9 октябр кунги сайловда овоз бериш ва берилган овозларни санаш жараёнида шаффофликни таъминлаш учун мамлакат бўйлаб очилган мингдан сайлов участкаларига веб-камералар ўрнатилган.\nОзарбайжондаги президентлик сайловини кузатиш учун ЕХҲТ Демократик институтлар ва инсон ҳуқуқлари бюросидан 280 нафар қисқа муддатли кузатувчи келган. Улар аввалроқ келган 30 нафар узоқ муддатли кузатувчи билан биргаликда президентлик сайловида мониторинг олиб борадилар. ЕХҲТ вакиллари сайлов ҳақидаги дастлабки хулосаларини 10 октябр куни тушдан кейин очиқлашлари кутилмоқда.\nОзарбайжондаги президентлик сайловини 87 мамлакатдан бўлган 34 ташкилот вакиллари кузатиб борадилар.


Ватан – муқаддас, уни ҳимоялаш — шарафли бурч\nУнда Ватанимиз тинчлиги, сарҳадларимиз осойишталиги кафолати ҳисобланган миллий армиямизнинг мудофаа салоҳияти, ҳарбий соҳада амалга оширилаётган ислоҳотлар, қабул қилинган норматив-ҳуқуқий ҳужжатларнинг мазмун-моҳияти ҳамда уларни такомиллаштириш истиқболлари муҳокама марказида бўлди.\nЁшларни қўллаб-қувватлаш масаласи — муҳокама марказида\nМамлакатимизда ислоҳотларнинг янги даврида ёшларнинг ҳаётда ўз ўрнини топиши учун шароит ва имкониятлар яратиш, уларни касбга йўналтириш ва бандлигини таъминлаш, ташаббусларини рағбатлантириш, чекка ҳудудларда истиқомат қилаётган ёшларнинг иқтидори ва истеъдодини рўёбга чиқариш, тадбиркорлик фаолиятини қўллаб-қувватлаш бош мақсад қилиб олинди.\nҚўмитада вазирлик ахбороти эшитилди\nТадбирда мазкур масалалар юзасидан қурилиш вазирлиги мутасаддиларининг жавоблари эшитилди. Муҳокама этилган масалалар юзасидан ишчи гуруҳини ташкил этиш, чора-тадбирлар режасини ишлаб чиқиш мақсадга мувофиқ, деб топилди.\nУшбу тадбирни ўтказишдан мақсад Ўзбекистон — Япония ўртасидаги парламентлараро ва маданий-гуманитар ҳамкорлик масалаларини муҳокама қилиш ҳамда уларни янада ривожлантиришдир.\nДавлат бюджети: 9 ой сарҳисоби депутатларни қониқтирдими?\nЎтган давр мобайнида мамлакатимизнинг ялпи ички маҳсулоти қарийб 361,8 трлн. сўмни ташкил этган ҳолда, ўтган йилга нисбатан 5,7 фоизга ўсди. Истеъмол нархларининг ўзгариши сабабли ўтган йилнинг мос даврига нисбатан аҳоли умумий даромадларининг реал ўсиш суръати 107,1 фоизни, аҳоли жон бошига умумий даромадларининг реал ўсиш суръати 105,2 фоизни ташкил қилди.\nҚонун билан тасдиқланаётган Давлат бюджетида нималар кўзда тутилмоқда?\nБу йил парламент тарихида илк бор Давлат бюджети қонун билан мустаҳкамланмоқда. Бу, албатта, давлат бошқаруви секторининг барча даражаларининг бюджет борасидаги масъулиятини оширади ҳамда бюджет ижроси интизомини янада мустаҳкамлайди.\n2020 йил учун Давлат бюджетига доир қонун лойиҳаси кенг муҳокама этилмоқда\nЙиғилишда қайд этилганидек, 2020 йилда ялпи ички маҳсулотнинг ўсиши кейинги йилларда унинг ижобий динамикасини сақлаб қолган ҳолда, 5,5 фоиз (2021 йилда 5,8 фоиз, 2022 йилда 6,2 фоиз) миқдорда бўлиши назарда тутилмоқда. Хусусан, саноат ишлаб чиқариши ҳажми 6,5 фоиз, қурилишда 9,3 фоиз, қишлоқ хўжалигида 4,0 фоиз ва хизматлар соҳасида 5,6 фоиз кўпаяди, асосий капиталга инвестициялар 10,0 фоиз, товарлар ва хизматлар экспорти ҳамда импорт 8,0 фоиз ўсади.\nАдлия органлари ва муассасалари фаолияти – парламент назоратида\nТаъкидлаб ўтилдики, Адлия вазирлиги томонидан Баҳолашнинг асосий мезонларида кўрсатилган мақсадли вазифаларни бажариш ва уларга эришиш юзасидан муайян ишлар амалга оширилган. Жумладан, вазирлик томонидан 15 та бандда кўрсатилган 39 та тадбирнинг бажарилиши назарда тутилган бўлиб, шундан 11 та банддаги 14 та топшириқнинг ижро муддати 2019 йилнинг I-III чораклари этиб белгиланган.


Олимлар: Неандерталлар катта кўзлари туфайли йўқолиб кетган - BBC Uzbek - Ilm - fan va texnologiya\nОлимлар: Неандерталлар катта кўзлари туфайли йўқолиб кетган\nСўнгги янгиланиш 13 март 2013 - 15:25 GMT\nНеандерталлар (чап) замонавий одамзотдан кўра каттароқ кўзларга эга бўлишган\nНеандерталларнинг бош суягини ўрганган олимлар улар замонавий одамлар, яъни Homo Sapiensдан кўра каттароқ кўзларга эга бўлганлари учун йўқолиб кетишганига ишонадилар.\nКатта кўзга эга бўлган неандерталлар, тадқиқотга кўра, мияларининг катта қисмини бор маълумотни қайта ишлаш жараёнини мукаммаллаштиришдан кўра, Оврўподаги узун ва қора тунларда нималар кўрганларини ҳазм қилиш билан кўпроқ машғул бўлган.\nАйни дамда бизнинг Homo Sapiens туримиздаги фикрлаш қобилияти иссиқроқ кийим кийиш ва ўзаро алоқаларни ўрнатишга ёрдам берган. Шу билан бугунги одамзот тури Оврўподаги музлик даврида омон қолишга муваффақ бўлган.\nТадқиқотнинг хулосалари "Proceedings of the Royal Society B: Biological Studies" нашрида чоп қилинган.\nНеандерталлар 250 минг йил аввал яшаганлар. Ишонилишича, улар идрокли одамзот билан ёнма-ён яшаганлар ва ўзаро алоқада эга бўлганлар. Улар 28 минг йил аввал қисман музлик даври таъсири остида ўлиб битганлар.\nОлимлар илгари сурган назарияга биноан, неандерталларнинг аждодлари Африкадан чиқиб кетишлари ортидан узун қоронғу тунлар ва ёруғлик кам кунларга ўрганишга мажбур бўлганлар.\nБунинг оқибатида неандерталларнинг кўзлари ва кўз рецепторлари орқали олинган маълумотни қайта ишлайдиган миянинг орт қисми катталашган.\nАйни дамда Африкада қолган Homo sapiens вакиллари қуёшли кунлардан баҳра олишда давом этганлар ва уларда янгича шароитларга ўрганиш зарурати туғилмаган.\nБизнинг аждодларимизда ер сайёраси бўйлаб тарқалишларидан аввал улардаги миянинг олд қисми ривожланган.\nБу назарияни Оксфорд Университети олими Эйлунд Пирс текшириб кўришга қарор қилган. Пирс хоним 32та замонавий одамларнинг бош суяги ва 13та неандерталларнинг бош суякларини солиштириб кўрган.\nУ тадқиқот давомида неандерталларнинг кўзлари 6 ммга каттароқ бўлганини аниқлаган.


380 та автобус: ҚОЗОНДА БЎЛСА, НЕГА ЧЎМИЧДА КЎРИНМАЯПТИ?\nЖамият 30.07.2019 225\nЭсингиздан чиқиб улгурмагандир, нақ икки ярим йил илгари, 2017 йил 10 январда Ўзбекистон Республикаси Президентининг "Аҳолига транспорт хизмати кўрсатиш ҳамда шаҳарлар ва қишлоқларда автобусларда йўловчилар ташиш тизимини янада такомиллаштириш чора-тадбирлари тўғрисида"ги қарори қабул қилинган, автобус қатнови орқали хавфсиз ҳаракат таъминланиши, энг асосийси, йўлкиранинг ҳамёнбоп бўлиши сабаб ушбу ҳужжат мамнунлик билан кутиб олинганди.\nТўғриси, анча йиллардан бери пойтахтнинг у четидан-бу четига эрта тонгдан тун ярмигача қатнайдиган замонавий автобуслар каби транспорт воситаларининг негадир ҳеч вилоятларга келгиси йўқ, қарор чиққач, энди бизда ҳам ўшандай автобуслар пайдо бўлади, транспорт тизими тубдан янгиланади, яхшиланади, деган умид туғилганди. Бу умидга вилоят ҳокимининг 2017 йил 17 январдаги қарори қанот бергани ҳам рост.\nУнга кўра, вилоятда 2017-2021 йилларда шаҳарлар ва қишлоқларда автотранспорт хизматларини янада ривожлантириш дастури тасдиқланиб, йўловчилар ташийдиган янги автобус йўналишлари ташкил этилиши, шу мақсадда замонавий автобус ва микроавтобуслар сотиб олиниши, автостанциялар қурилиши ва мавжудлари реконструкция қилиниши керак эди.\nШунингдек, 2018 йил 1 июлгача (!) Қарши шаҳрида йўловчилар ташиш транспортида йўл кира учун нақд пулсиз ҳақ тўлаш тизими жорий қилиниши, тўхташ бекатлари намунавий лойиҳалар бўйича жойлаштирилиши, автобус ва микроавтобуслар ишини масофадан онлайн режимида (GPS) доимий кузатиш йўлга қўйилиши кўзда тутилганди. Буларни рўёбга чиқариш учун эса оз эмас, кўп эмас, нақ бир ярим йил муддат белгиланди, ўша муддат ортда қолганига эса мана 1 йилдан ҳам ошди. Хўш, нима ўзгарди?\nТўғриси, пойтахтдаги каби автобусларни бу яқин-ўртада кўрадиганга ўхшамаяпмиз. Борига шукур, деганларимиз эса бир муддат қатнаб, қайгадир гум бўлиб қолаяпти. Узоқни эмас, Қарши шаҳридаги 1-йўналишни олайлик. Чунки вилоят ҳокимининг қарори билан дастлаб шу йўналишда автобус қатнови йўлга қўйилганди. Автобуслар эмин-эркин фойдалансин, деган мақсадда ғайриоддий тўхтамга ҳам келинди, яъни бу йўлда "Дамас" русумли машиналар, у одам ташийдими-йўқми, қатъи назар, қатнаши тақиқланди.\nАслида бу йўналишда "Дамас"лар сони шу қадар кўпайиб кетгандики, уларни тартибга солиб бўлмаётган, боз устига топилаётган пулнинг катта қисми банк орқали айланмас, "Дамас"и бор ҳар қандай киши "нон"ини шу йўлдан топиши мумкин эди.\nАммо шунча имконияту "имтиёз"лар билан ҳам автобуслар ҳаётимизга сингишиб кета олмади, "Дамас" бўшатиб берган йўлни сариқ рангли йўналишсиз таксилар эгаллаб олди. Чунки автобуснинг одам тўлдириш кўйида тошбақадай судралганидан кўпчиликнинг ҳафсаласи пир бўлгани ҳолда, мутасаддилар аниқ вақт режимида ҳаракатланишни назорат қила олмади. Шу боис минг сўмлик автобусга пулни тежашдан бошқа имкони йўқлар чиқса, бошқалар 2-3 минг сўмлик сариқ таксиларни маъқул кўрди.\nЭнди аввалги манзара сал ўзгарди, холос: "Дамас" билан лиқ тўла кўча йўналишсиз таксилар билан икки ҳисса тўлиб-тошди, автобусларни эса худди аввалгидек яккам-дуккам кўриб қоламиз. Хуллас, бари эски ҳаммом, эски тос.\nВаҳоланки вилоят ҳокимининг қарорида бу борадаги ишларни кўнгилдагидек йўлга қўйиш учун Қарши шаҳар ҳокимлиги, Марказий банк ва вилоят молия бошқармалари, Автомобиль ва дарё транспорти агентлиги вилоят бошқармаси (ҳозирги вилоят транспорт бошқармаси) зиммасига аниқ вазифалар тақсимлаб берилган. Мутасаддилар эса узоқ вақт оғизга сув солиб келишдики, бу сукутнинг боисини ўзларидан ўзга билмаса керак.\nВилоят транспорт бошқармасидан олинган маълумотларга кўра, 2017-2021 йилларда янги автобуслар ва микроавтобуслар сотиб олиш параметрларига асосан вилоятда жами 287 та, жумладан, шундан 2018 йилда 51 та автобус харид қилиниши белгиланган. Президентнинг 2018 йил 28-29 январдаги вилоятга ташрифи чоғида берган топшириқлари ва Чироқчи туманида ўтказилган йиғилиш баёнига асосан бу рақам 69 тага ўзгарган. Шунга асосан эса, эътибор қилинг, 6 та автобус келтирилган.\nАйтарли янгилик - "Avtotrans Qarshi" унитар корхонаси томонидан шу йил апрелида "Исузу" русумли 50 дона автобус келтирилиб, Қарши-Қамаши, Қамаши-Шаҳрисабз, Қарши-Косон, Қарши-Пистали, Қарши-Ҳилол йўналишларида, Қарши шаҳридаги Ойдин бозоридан Ерқўрғон бозоригача, Боғободдан Араловулгача қатнов йўлга қўйилгани, деса бўлади.\nАйтишларича, Яккабоғ туманига 30, Шаҳрисабз шаҳрига 50 та автобус сотиб олиш режаси банк кредитлари фоизлари юқори бўлгани сабаб ортга сурилмоқда.\n2019 йилда эса вилоятда 4 та шаҳар ичи, 4 та шаҳар атрофи, 1 та шаҳарлараро, жами 9 та автобус йўналиши ташкил этилиши белгиланган. Қарши автостанциясидан Шайхалига, аэропортга, шунингдек, Пахтазор миттитумани бўйлаб айланма ҳаракатли йўналиш бўйича рухсат сўраб 2018 йил 19 июлда ва такроран 2019 йилда Қарши шаҳар ҳокимлигига хатлар юборилган. Лекин шаҳар ҳокимлиги томонидан ушбу йўналишларни очиш тўғрисида қарор қабул қилинмаган.\nҚаранг, транспорт бошқармаси йўналиш очамиз, деб бот-бот мурожаат қилсаю, ҳокимлик унга муносабат билдирмаса. Хўш, шу йўналишларда арзон ва қулай транспорт қатнови йўлга қўйилишидан нима ютқазади улар?\n- Ҳозирги кунда вилоятда 380 та автобус аҳолига хизмат кўрсатаяпти, - дейди вилоят транспорт бошқармаси бошлиғи Улуғбек Эрназаров. - Умумий эҳтиёж эса 570 тани ташкил этади. Биргина Қарши шаҳрини оладиган бўлсак, 1-йўналишда 30 та, 2-йўналишда 2 та, 12-йўналишда 20 та, 6-йўналишда 40 та автобус юрибди, жами 92 та. Агар яна 60 та автобус олиб келинса, шаҳардаги эҳтиёжни қопласа бўлади. GPS, нақд пулсиз ҳисоб-китоб ҳали Тошкентда ҳам йўлга қўйилмаган. Лекин ТАТУдагилар билан гаплашиб, бу бўйича ҳам ҳаракат қилаяпмиз.\nАгар мутасаддининг сўзларига таянадиган бўлсак ва 1-йўналишда 30 та автобус белгиланган муддатда қатнаб турса, сариқ рангли йўналишсиз таксиларга сариқ чақа ҳам қолмаслиги керак эмасми? Нега унда бу йўлни сариғу ўзга тусдаги таксилар босиб кетган? Демак, автобуслар иши кўнгилдагидай йўлга қўйилмагандирки, "Дамас"дан бошқа ҳар қандай машина эгаси шу йўлдан исталган вақтда йўловчи топа олаяпти.\nАслида бу йўлни "Дамас"лардан тозалашдан мақсад автобусларга имкон яратиб бериш эмасмиди? Тўғри, енгил автомобиль ҳар томонлама қулай, бироқ унинг йўлкирасини ҳамма чўнтак ҳам кўтармайди. Бу-ку вилоят маркази, қишлоқларда эса тонгда бир автобус бўлади, асосан бозорчилар ва талабалар билан шаҳарга йўл олиб, туш вақти яна шуларни олиб қайтади. Бундан бошқа вақтда автобусда юришни хаёлга ҳам келтирмайсиз.\nЯна бир "қулайлик"ни кўрингки, энди ўша автобуслар ҳам шаҳарга кира олаётгани йўқ. Шу йил июлдан Нишон, Миришкор туманларидан келадиган такси ва автобуслар "Агора" бозоридан нарига ўтишга қўйилмаяпти.\n- Бу туманларга борадиган таксилар шу вақтгача "Умида" чойхонаси ёнини ноқонуний "стоянка" қилиб олганди, - дейди Улуғбек Эрназаров. - Шундай экан, ноқонуний машиналар ҳам бемалол одам оларди. Бу шаҳар кўринишига ҳам мос келмасди, кейин уруш-жанжал бўлиб ётарди. Ҳозир шуни тартибга солишга ҳаракат қилаяпмиз.\nАлбатта, бу борада тартиб бўлгани яхши, лекин бундан одамларга қанчалик қулайлик бўлишини ҳам бир ўйлаб кўрайлик. Дейлик, Миришкордан "Умида" чойхонасигача келадиган йўловчи шу вақтгача 7 минг сўм билан келган бўлса, энди "Агора" бозорида тушиб, яна минг сўм автобусга сарфлаб, керакли манзилга етиб олаяпти. Ҳолбуки ўша машиналар "Умида" чойхонасигача келмаётгани боис 2 километр масофа тежалаяпти. Демак, йўлкирадан ҳам чегирма бўлиши керак. "Инсофли" ҳайдовчилар эса аввал қандай нархда бўлса, ҳозир ҳам ўша туришда қатнаяпти.\nБунинг устига шу орада қатнаётган автобусда йўлкира нархи - 1000 сўм. Ўйлаб кўринг: 1-йўналишда 10-15 километр йўл босган автобус 1000 сўм олсаю, бор-йўғи 2 километр йўл юргани ҳам шунча пул сўраса? Қани мантиқ?\nДемак, бу вазиятни транспорт бошқармасидагилар ҳал қилиши, уюшмадагилар иштирокида йўлкирани мувофиқлаштириш чорасини кўриши керак.\nШуниси аниқки, Президент қарорида ҳам, шунга асосан қабул қилинган вилоят ҳокимининг қарорида ҳам бир мақсад кўзланган: одамларнинг оғирини енгил қилиш. Бироқ ҳозирча қилинган ишлар одамларнинг енгилини ҳам оғир қилиб турибди, холос.


Қирғизистонда коронавирус юқтирганлар 419 нафарга етди\n12 апрел 2021, Тошкент вақти: 08:31\nКоронавирусга чалинганларнинг 79 нафари тиббиёт ходимидир.\nҚирғизистонда сўнгги 24 соат ичида COVID-19 га чалинганлар сони 419 одамга етди. Бир кунда беморлар сони 41 нафарга кўпайди.\nБеморларнинг 128 нафари Ўш вилояти, 91 нафари Жалолобод вилояти, 59 нафари Ўш шаҳри, 69 нафари Бишкек шаҳри, 29 нафари Чуй вилояти, 5 нафари Боткен вилояти, 34 нафари Норин вилояти ва 6 нафари Иссиқкўл вилоятидан чиққан. Талас вилоятида шу кунгача коронавирус юққанлар аниқланмади.\nСоғлиқни сақлаш вазирлигининг билдиришича, коронавирусга чалинганларнинг 79 нафари тиббиёт ходимидир.\nҚирғизистонда коронавирусдан беш одам ўлди, 67 одам соғайди.\nМамлакатда 25 мартдан 15 апрелгача фавқулодда ҳолат эълон қилинган.


TIB.UZ / АТРОФИЯ – ИНТИҲОГА ЕТАКЛОВЧИ ДАРД - TIB.UZ\nАТРОФИЯ – ИНТИҲОГА ЕТАКЛОВЧИ ДАРД\nTIB.UZ Кун мавзуси АТРОФИЯ – ИНТИҲОГА ЕТАКЛОВЧИ ДАРД\nАтрофия аслида юнонча сўз. Уни ўз тилимизга таржима қилганда кичрайиб, қуриб қолиш, қуриш, ўлиш, фаолият қобилиятини йўқотиш сўзлари билан ифодалаш мумкин. Хўш, бу қандай касаллик?\nАтрофия – бу…\nАъзо ёки тўқималар ўлчамининг улар фаолияти бузилиши (тўхташи) ҳисобига кичрайиши; умумий ва маҳаллий, физиологик (масалан, қариганда тер безларини қуриши) ва патологик бўлиши мумкин;\nКўчма маънода – заифлашиш, қандайдир ҳисларни йўқотиш.\nХуллас, атрофия деганда тўқима ва аъзолар ҳажмининг кичрайиши назарда тутилади. Кексаликда тўқима ва аъзоларнинг физиологик атрофияси кузатилади: мушаклар ва ички аъзолар ҳажми кичраяди, тери юпқалашади ва ўз эластиклигини йўқотади.\nТўқималар атрофияси умумий очликда, шунингдек, қон айланишининг бузилиши (масалан, қон томирларнинг торайиши ва тўсилиб қолиши туфайли) оқибатида маҳаллий озиқланишнинг бузилиши натижасида ҳам юзага келади.\nАтрофия аъзонинг ҳаракатсизлиги оқибатида юзага келиши мумкин. Агар мушаклар ишламаса, қуриб қолади. Атрофия асаб тизими зарарланганда, масалан, фалажликда кузатилади. Бундай ҳолларда у фалажланган аъзо ҳаракатсизлиги оқибатида, энг асосийси, модда алмашинуви ва тўқималарнинг озиқланишини назорат қилувчи трофик нервлар фаолиятининг бузилиши ёки тўхтаб қолиши натижасида юз беради. Шунингдек, доимий босим остидаги тўқима ва аъзолар ҳам кичрайиб, қуриб қолиши мумкин. Масалан, организмда ўсма пайдо бўлиб, доимий ўсувчан бўлганда ҳам қўшни аъзолар атрофиясини юзага келтиради.\nАтрофия физиологик ва патологик турларга ажратилади.\nФизиологик атрофия бутун ҳаёт давомида кузатиладиган жараён. Бунга кексаликдаги атрофияни мисол сифатида келтириш мумкин. Бу қариш жараёнида ёшга оид морфологик ҳолат.\nПатологик атрофия маҳаллий ва умумий бўлиши мумкин. Маҳаллий атрофияни сабаблари ва ривожланиш механизмларига кўра қуйидаги турларга ажратишади:\nҲаракатсизлик натижасидаги атрофия. У аъзо фаолиятининг сусайиши оқибати сифатида ривожланади (масалан, суяк синишларини даволашда давомий ётоқ режими муҳитида ва ҳоказо)\nИшемия оқибатида юзага келган атрофия. Аъзоларни озиқлантирувчи артерияларнинг торайиши оқибати сифатида ривожланади. Гипоксия ҳужайраларнинг камайиши ва аъзо фаолияти сусайишига олиб келади. Бундан ташқари, гипоксия склероз ривожига ҳам туртки бўлади.\nБосим сабаб бўладиган атрофия. Йирик безарар ўсма аъзо атрофиясига сабаб бўлиши мумкин.\nТрофик гормонлар, масалан, гипофиз, буйрак усти, жинсий безлар гормонлари етишмаслиги оқибатидаги атрофия.\nЖисмоний ва кимёвий омиллар таъсиридаги атрофия. Радиация таъсирида илик ва жинсий аъзоларда атрофия юз беради.\nМаҳаллий атрофияда аъзо ё ҳажмига кичраяди ёки йиғилиб қолган суюқлик ёки бошқалар ҳисобига катталашади.\nКўриш нерви атрофияси энг кўп учрайди. Сабаблари: оғир инфекциялар (масалан, энцефалит, менингит), бош миянинг травматик шикастлари, захм, ўсмалар… Баъзида кўриш нерви атрофияси наслий характерга эга бўлади ва эркак томондан генетик йўл билан ўтади. Наслий характерга эга кўриш нерви атрофияси фақат эркакларда учрайди. Кўриш нерви атрофиясини келтириб чиқарувчи сабабларнинг ярмини марказий асаб тизими касалликлари ташкил этади. Асосий белгиси кўриш майдонининг ўзгариши билан боғлиқ. Охир-оқибат кўрликка олиб келиши мумкин.\nТерининг кексаликка оид атрофияси организмнинг ёшга боғлиқ ўзгаришлар билан характерланади. Бунда тери эластиклигининг йўқолиши ва юпқалашиши кузатилади.\nСуяк тўқималари атрофияси деярли учдан икки беморда кузатилади. Суяк тўқималари атрофияси юз берадиган сабабларга тишлар тўкилишдан ташқари узоқ давом этган яллиғланиш касалликлари ҳам киради.\nАтрофик гастритнинг асосий белгиси овқатлангач, ошқозонда оғирлик ҳисси юзага келиши билан боғлиқ.\nСабаблари тўлиқ аниқланмаган. Одатда атрофик гастрит кислоталиликнинг пасайиши билан бирга кечади.\nАтрофик ринитнинг асосий аломати эса бурундан нафас олишни қийинлаштирувчи қобиқ пайдо бўлиши ва баъзан бурундан ёқимсиз ҳид келишида билинади.\nМия атрофияси. Бош мия қобиғининг атрофик касалликларидан асосийси Пик хасталиги саналади. У нейронларнинг нобуд бўлиши туфайли юзага келади ва кўпинча бош мия атрофияси 50 ёшдан катта аёлларда кузатилади. Ҳозирча касаллик сабаблари аниқланмаган, лекин айрим белгиларига кўра Альцгеймер хасталигига ўхшаб кетади. Бундан эса у наслий характерга эга дея хулоса қилиш мумкин. Магнит-резонансли томография ёрдамида ташхисланади. Афсуски, бугунги кунда бош мия атрофияси даволанмайди, бироқ бошланғич босқичида касаллик ривожининг олдини олиш мумкин.\nТирноқлар атрофияси. Бу тирноқлар тузилиши ва қалинлигидаги турли ўзгаришларга боғлиқ касаллик. Хасталик натижасида тирноқлар турли шаклга киради. Тирноқлар атрофияси икки турда бўлади: туғма ва орттирилган. Туғма тирноқ атрофияси кўпинча эндокрин тизими фаолияти бузилиши билан боғлиқ ҳолда ривожланади. Орттирилган атрофия эса турли оқибатларга кўра юзага келади: тери касалликлари (псориаз, темиратки), витамин етишмовчилиги, жароҳат ва яллиғланишлари…\nУмумий атрофия (кахексия) сабаблари\nОзиқлантирувчи моддалар етишмаслиги;\nСаратон туфайли озиб кетиш;\nЭндокрин кахексияси (масалан, Симмондс касаллигида);\nЦеребрал кахексия (гипоталамус зарарланганда);\nСурункали инфекцион хасталиклар (масалан, сил)да.\nУмумий атрофияда аввалига ёғ тўқималарида ёғ йўқола боради, сўнг скелетга оид мушакларда атрофия юз беради. Кейинги навбатда ички аъзолар, сўнг юрак ва мия азият чекади.\nАтрофияни юзага келтирган сабаблар аниқланса, вазият чуқурлашиб кетмаган ҳолларда зарарланган аъзо фаолиятини бутунлай ёки қисман тиклаш мумкин. Бироқ чуқур атрофик ўзгаришлардан сўнг аъзони асл ҳолига қайтариш имконсиз.\nАгар келтириб чиқарган сабаби аниқланмаса, атрофия тўқималарнинг нобуд бўлишига олиб келади. Охир-оқибат атрофия аъзо фаолияти сусайишига ёки унинг ҳаётий фаолияти тугашига олиб келади.


Таллинда АҚШ ҳарбий техникаси ва қўшинининг Шарқий Европада жойлаштирилишига қарши марш ўтди\n07:36 / 10.09.2016\n10 сентябрда Эстония пойтахти – Таллинда мамлакатнинг қуроллантирилиши ва АҚШ ҳарбий техникаси ва қўшинининг Шарқий Европада жойлаштирилишига қарши "Тинчлик марши" ўтди. Маршдан мақсад Эстония ва Европа аҳолиси эътиборини "АҚШ кўрсатмаси билан маҳаллий ҳукуматлар томонидан амалга оширилаётган тотал қуроллантиришга" қаратишдан иборат бўлган.\nБир неча ўн киши Болтиқ вокзали рўпарасидаги Шнелли боғи ёнида тўпланишган ва Эски Таллин орқали Эстония парламентига юриб боришган. Уларнинг қўлларида "Стоп НАТО", "Қўшнилар билан уришиш эмас, дўстлашиш керак", "Эстония – АҚШ мустамлакаси эмас", "Биз тинчликни истаймиз", "Бегона аскарларни боққандан кўра, ўз фарзандларимизни боққанимиз яхши" деган ёзувли плакатлар бўлган. Маршнинг кульминацияси митинг ва Эстония парламенти биносига мотам гулчамбарининг қўйилиши бўлган.\nПолициянинг баҳолашича, марш осойишта ўтган, ҳеч қандай қоидабузарликлар қайд этилмаган. Тадбир давомида бир киши ҳибсга олинган.


ZiyoNET › Иқтидорли ёшлар › Исоқова Севинч Бурхон қизи\nЙўналишлар: Спорт, Спортнинг амалий турлари, Кимё\nЖиззах вилояти Жиззах шаҳар олимпия захиралари коллежининг 1-босқич ўқувчиси дзюдо тури бўйича шуғулланувчиси .\n1997 йил 22 ноябрда Жиззах вилояти Жиззах туманида туғилган, миллати ўзбек.\nСпортнинг “Дзюдо” тури билан шуғулланади. Спорт усталигига номзод\n2014 йил 23-28 июнь кунлари Карасу шаҳрида (Туркия) ўтказилган Халқаро турнирда якка тартибда 1-ўринни эгаллаган.\nЖиззах шаҳар олимпия захиралари коллежининг дзюдо бўлими шуғулланувчиси


Консерваланган гўшт маҳсулотлари: экспертиза натижалари қандай? - UzNews.uz\nКонсерваланган гўшт маҳсулотлари: экспертиза натижалари қандай?\nИстеъмолчилар ҳуқуқларини ҳимоя қилиш агентлиги тушёнкаларнинг сифатини текширди. Экспертизага олтитаси олинди. Улар орасида талабга жавоб бермайдиганлари аниқланди.\nКонсерваланган гўштнинг сифатини ўрганиш мақсадида Истеъмолчилар ҳуқуқларини ҳимоя қилиш агентлиги аккредитациядан ўтган лабораторияларга олтита консерва намуналарини юборди.\n1. Барс димланган мол гўшти, “Барс” МЧЖ, Россия (325 г);\n2. Экстра димланган мол гўшти, “Барс” МЧЖ, Россия (325 г);\n3. Asl димланган мол гўшти, “Doston Plyus” МЧЖ, Ўзбекистон (325 г);\n4. Ansor димланган мол гўшти, “Ansor Zohir” МЧЖ, Ўзбекистон (325 г);\n5. Димланган мол гўшти, “Marmaks” ҚК МЧЖ, Ўзбекистон (338 г);\n6. Raimov димланган мол гўшти, “Raimov” МЧЖ, Ўзбекистон (325 г).\nСтандартларга кўра, консерва маҳсулотида оқсил миқдори 15 фоиздан кам бўлмаслиги керак. Аммо натижалар қуйидагиларни кўрсатмоқда:\n1. Экстра димланган мол гўшти, “Барс” МЧЖ, Россия (325 г) – оқсилнинг умумий миқдори 12,65%.\n2. Asl димланган мол гўшти, “Doston Plyus” МЧЖ, Ўзбекистон (325 г) – оқсилнинг умумий миқдори 10,32%.\n3. Raimov димланган мол гўшти, “Raimov” МЧЖ, Ўзбекистон (325 г) – оқсилнинг умумий миқдори 12,63% ни ташкил этди.\nГўшт ва ёғ миқдори\nСтандарт талабларига кўра, таркибий қисмларнинг (гўшт ва ёғ) миқдори мол гўштидан қилинган консервада 58% кам бўлмаслиги белгиланган. Аммо:\n1. Asl димланган мол гўшти, “Doston Plyus” МЧЖ, Ўзбекистон (325 г) – гўшт ва ёғнинг умумий ҳиссаси 56,5%.\n2. Raimov димланган мол гўшти, “Raimov” МЧЖ, Ўзбекистон (325 г) – гўшт ва ёғнинг умумий ҳиссаси 49,2% ташкил этди.\nСинов натижаларига кўра, ёғ умумий миқдорида яна бир қатор камчиликлар аниқланди, хусусан, меъёрларга мувофиқ, унинг ҳиссаси 17 фоиздан ошмаслиги белгиланган бўлса, Экстра ”Барс” МЧЖ, Россия (325 г) димланган мол гўштида унинг ҳиссаси 20,6% эканлиги аниқланди.\nШунингдек, нормативларда ош тузининг миқдори 1,0-1,5% бўлиши кўрсатилган, бироқ Asl ”Doston Plyus” МЧЖ, Ўзбекистон (325 г) димланган мол гўштида туз ҳиссаси 2 фоизни ташкил этгани маълум бўлди.\nАгентлик томонидан юқоридаги маҳсулотлар намуналарини синовдан ўтказиш натижалари бўйича камчиликларни бартараф этиш ҳамда мувофиқлик сертификатини тўхтатиш ва зарур ҳолларда бекор қилиш учун тегишли ваколатли органларга юборилди.\nЭкспертиза натижаларига кўра, фақатгина учта маҳсулот намуналари сифат ва хавфсизлик кўрсаткичларига жавоб бериши маълум бўлди, булар:\n2. Ansor димланган мол гўшти, “Ansor Zohir” МЧЖ, Ўзбекистон (325 г);\n3. Димланган мол гўшти, “Marmaks” ҚК МЧЖ, Ўзбекистон (338 г).


Ғазо сектори ва Миср ўртасидаги Рафаҳ чегара пункти бугун биринчи бор фаластинликлар назорати остида ўзаро ўтиб-қайтиш учун очилди.\nЧегара пункти декабр ойи ўртасига қадар ҳар куни тўрт соат очиқ бўлади. Декабр ўрталарида Европа Иттифоқи юборган махсус текширув-кузатиш ускуналар ишга тушгач¸ Рафаҳ пунктининг 24 соат ишлаши кўзда турилмоқда.\nБугунги воқеа Фаластин мухториятининг ўз ташқи чегараларини биринчи бор ўзи қўриқлай бошлагани билан аҳамиятлидир. Европа Иттифоқининг минтақадаги махсус вакили Марк Отте¸ иттифоқ бу жараëннинг давом этишига ëрдам беришини таъкидлади.\nСарҳадлар ўзаро зиддият чизиғи айланганда¸ ундан ëмони йўқ. Чегаралар халқлар¸ жамиятлар¸ иқтисодлар ўртасидаги кўприкка айланса¸ ундан яхшиси йўқ. Чегара бошқа халқлар ва маданиятлар билан учрашув жойи. Биз европаликлар буни ўз тажрибамиздан биламиз ва сизнинг чегараларингиз ҳам кўприкка айланишида қўлдан келганча ëрдам берамиз¸ деди иттифоқ расмийси бугунги маросимда.\nГарчи бундан буëғига Фаластин-Миср чегарасининг Ғазодаги қисмида Исроил хавфсизлик кучлари бўлмаса-да¸ улар ўрнатилган махсус видеомонитор орқали чегарадаги ҳаракатни кузатиб туришади.


Президент озиқ-овқат нархи ошиб кетаётганини танқид...\n12.05.2021 11:31 0 3235\nАйрим ҳудудларда баъзи турдаги озиқ-овқат маҳсулотлари ишлаб чиқариш ҳажмлари камайишига йўл қўйилмоқда. Бу ҳақда макроиқтисодий вазият, ҳудудлар ва тармоқларда иқтисодий ўсишни таъминлаш бўйича ўтказилган видеоселектор давомида маълум қилинди.\nПрезидент Шавкат Мирзиёев озиқ-овқат нархлари ошиб кетаётганига қуйидагича муносабат билдирди.\n— Мисол учун, тухум ишлаб чиқариш ҳажми Тошкент вилоятида – 5 фоизга, Сирдарёда – 4 фоизга камайиши ҳисобига, ушбу вилоятларда тухумнинг нархи 7 фоизга, республика бўйича эса 3,6 фоизга ошган.\nГўшт ва ўсимлик ёғининг жаҳон бозоридаги нархлари 1 йилдан буён тўхтовсиз ўсаётгани барча раҳбарларни зарур чора-тадбирларни кўришга ундаши керак.\nҒаниев, Норқобилов, вилоят ҳокимлари билан бирга, жорий йилда чорвачилик йўналишида 1 мингта, паррандачиликдаги 277 та лойиҳани ишга тушириш ҳисобига, 13 минг тонна гўшт, 608 минг тонна сут, 3 миллиард дона тухум ва 14 минг тонна парранда гўшти етиштирилишини таъминлаши лозим.\nҒаниев, Ж.Ходжаев, Хаитов вилоят ҳокимлари билан бирга, 1,1 миллион гектар асосий майдонларда 224 минг гектар боғ-ток ораларига ҳамда ғалла ва эртанги экинлардан бўшайдиган 873 минг гектарга сабзавот, картошка, полиз, шоли, мойли ва озуқа экинларини етиштиришни ташкил этишлари зарур, — деди давлат раҳбари.\nЙиғилиш давомида ёғ-мой маҳсулотларига ички бозорда аҳоли талабини қондириш мақсадида, жорий йилда 246 минг тонна мойли экинларни етиштириш ва бунинг ҳисобига 86 минг тонна мой ишлаб чиқарилиши лозимлиги таъкидланди.\nозиқ-овқат видеоселектор Президент


2017 йил 2 февраль куни ahlisunna.uz каналида Муҳаммад ибн Абдул Ваҳҳобнинг такфирчилиги номли мақолада такфирчилар ва уларнинг манфур асосчиси хақида маълумот берилганди. Жумладан, унда такфир – мусулмонларни кофирга чиқариш шариатда қораланган иш бўлиб, аҳли суннат ва жамоатдан оғишган тоифаларнинг барчаси ўзларидан бошқаларни кофирга чиқариш билан танилганлар. Ана шундай тоифалардан бири Мухаммад Ибн Абдулваҳҳоб (м. 1703-1792 й.) томонидан бошлаб берилган “мазҳабсизлик” (ҳозирда салафийлик, деб юритилади) оқими ҳисобланади. Унинг бошлиғи аввалбошданоқ такфирчи эканлиги билан танилган эди.\nҲанбалийлар муфтийси Муҳаммад ибн Абдуллоҳ ибн Ҳумайд ан-Наждий (ваф. 1878) ўзининг “Ас-Суҳуб ал-вобила ъала зароиҳ ал-ҳанобила” номли асарининг 276-саҳифасида бундай деганлар: “Унга (яъни, Ибн Абдулваҳҳобга) бирор кимса раддия қилиб, қилмишларини очиб ташласа, уни очиқчасига ўлдира олмаса, уни тўшагида ёки бозорда, тунда ўлдириб кетадиган кимсаларни юборар эди. Уни бу ўзига қарши чиққанларни кофирга чиқарганлиги ва ўлдиришни ҳалол санагани учун қиларди”.\nМаккаи мукаррамада шофеъийлар муфтийси, мударрислар раиси бўлган Аҳмад Зайний Даҳлон эса “Ад-Дурар ас-санийя фи-р-радди ъала-л-ваҳҳобийя” асарида бундай ёзиб қолдирганлар: “Ибн Абдулваҳҳоб бундай дер эди: “Мен сизларни тавҳидга ва Аллоҳга ширк келтирмасликка даъват қиламан. Етти осмон остидаги барча одамлар мутлақо мушрикдирлар! Кимки бирор мушрикни ўлдирса, унга жаннат бўлсин!”.\nИбн Абдулваҳҳоб ва унга эргашганлар ўз вақтида жами мусулмонларни кофирга чиқарганлар, қонлари ва молларини ҳалол санаганлар. Аҳмад Зайний Даҳлон “Умаро ал-балад ал-ҳаром” номли асарининг 297-298 саҳифаларида қуйидагиларни айтганлар:“Такфирчилар Тоиф шаҳрига кириб келганларида одамларни қатлиом қилганлар. Каттаю кичик, маъмур-у амир, оқсуяк ва оддий инсонларни ўлдираверганлар. Онанинг қўйнидаги сут эмаётган ёш гўдакни сўйиб ташлаганлар. Одамларни уйларида, ҳовлиларида ўлдирганлар, Қуръон дарсини қилиб ўтирган жамоани кўриб, уларни ҳам ўлдириб юбораверганлар. Сўнгра масжидга кириб, масжидда рукуъ қилувчи ва сажда қилувчиларни ҳам ўлдирганлар. Мол-дунёларни талаганлар. Ҳатто оёқлари билан мусҳафларни босқилаганлар, “Саҳиҳи Бухорий” ва “Саҳиҳи Муслим” сингари ҳадис, фиқҳ наҳв китобларини ҳам топтаганлар. Мусулмонларнинг молларини талаб, худди кофирлардан олинадиган ғаниматлар сингари тақсимлаганлар”.\nТакфир – мусулмонларни кофирга чиқариш бугунги куннинг энг катта балоларидан биридир. такфирчиларнинг бошлиғи Ибн Абдулваҳҳоб бу ишни ўз тоифасига бошлаб берган кимса ҳисобланади.\nТакфирчилар ақида манҳажида ҳам фиқҳ манҳажида ҳам аҳли суннага зид масалалар иддао қилиб чиққанлар. Шу боис Муҳаммад ибн Абдул Ваҳҳобга қарши ўз замонасида хам, ундан кейин ҳам, бугунги кунда ҳам юзлаган раддия сифатида ўнлаб китоблар юзлаб мақолалар ёзилган. Ушбу оқим чиқибдики, мусулмонлар бошига мисли кўрилмаган кулфатлар ёғдириб келишмоқда. Яқин шарқ мамлакатларидаги хунрезликларнинг асосий сабабчиси такфирчилар оқими мафкурасидир.\nТакфирчилар тарихда кўп машъум из қолдирганлиги, такфирчиликни эшитганлар улардан хазар қиладиган бир даражага бориб етганлиги сабаб бугунги кун такфирчилари ўзларини бошқа ном билан кўрсатиб асл башараларини яширишга ҳаракат қилиб келишмоқда. Жумладан, улар ўзларини Қуръони ва хадисга амал қилувчилармиз, Қуръон ва ҳадис турганда мазҳабга эргашилмайди деган баҳона билан ўзларига оғдириб олишга , такфирчилик мазҳабига эргаштиришга интилишмоқда. Юқорида келтирилган мисоллардан такфирчиларга хос асосий белгилардан бири ўзларига қўшилмаган мусулмонлани куфрда айблаш, уларга суиқасд уюштириб қатл қилиш, борган жойларида мавжуд ҳукуматга қарши фитна қўзғаб боғийлик қилиш, талончилик қилиш, одам ўлдириш, экинзорларни куйдириш, шаҳарларни, турар жойларни, саноат корхоналарни вайрон қилиш, ишлаб чиқаришни издан чиқариш каби ислом шариати қайтарган ишларни амалга ошириб келишмоқда. Хўш ушбу ишларни қайси бири Қуръон ва хадисга мувофиқ?!\nБу аслида мусулмонларни чалғитишдан бошқа нарса эмас. Эътиборли одамга буни тушунтириш осон. Исломнинг беш устуни бўлган барча амалларни ҳанафий мазҳабида асосида амалга оширилса, мисол учун кундалик ибодатларда таҳорат қилиш, намоз ўқиш, рўза тутиш, закот бериш, ҳаж зиёратини амалга оширишда амалларнинг барчаси мазҳаб уламолари томонидан Қуръон ва ҳадисдан тўғри амал қилиб кетаверадиган қилиб ҳукм олиниб уларнинг даражалари белгиланган. Жумладан, буйруқ амалларларда фарз, вожиб, суннат, мустаҳаб, қайтариқларда эса ҳаром ва макруҳ даражалари мужтаҳид уламоларимиз томонидан белгилаб берилган. Ҳеч қайси бири Қуръон ва хадисдан ташқаридан олинган эмас. Балки ҳар бир ханафий мазҳабида бажариладиган ибодатларни барчаси Қуръони карим ҳамда хадиси шарифлардан далилларга асослаган. Бурҳониддин Марғинонийнинг “Ал-Ҳидоя” асарида ҳар бир ҳанафий мазҳаби асосида амалга ошириладиган амалларга Қуръони карим ҳамда ҳадис набавиялардан далиллар келтирилган. Демак ҳанафий мазҳабида ибодатларини амалга ошириб келаётганлар барча амалларида Қуръон ва ҳадисга мувофиқ амал қилаётганларига ишончлари комил бўлсин.\nШу ўринда бир хикоя келтирамиз. Бир кампир шайхдан масала сўради. Шайх унга: “Саволингга Имом Молик сўзи билан жавоб берайми ёки Қуръону суннатдан?” деди. Кампир айтди: “Имом Молик сўзи билан жавоб қилаверинг. У киши Қуръон ва суннатни сиздан кўра яхши билади”, деди.\nАимма билди қуръон маънисин туз\nКўнгилни қўймағил сен ҳар қаю юз (Сўфи Аллоёр)\nЮқоридаги байтда имомлар (мазҳаб имомлари) Қуръон маъносини тўғри билишди. Сен кўнглингни ҳар тарафга бурмагин, дейилмоқда.\nТакфирчилар асли келиб чиқиши Усмонийлар империясини парчалаб ташлаш, ичдан бузиш учун ғарб томонидан юзага келтирилган оқим ҳисобланади. Бунга етарли тарихий далиллар мавжуд. Усмонли турклар давлати ҳанафий мазҳабида ибодатларни амалга ошириб, ҳукмларни хам ҳанафий мазҳабида чиқариб келишган. Усмонийларга қарши ўлароқ такфирчилар атайин кундалик ибодатларни бажаришда ҳанафийлар ушлаган ҳадисларни ушламасдан шоз ва заиф ёки мансух (амали тўхтатилган) ҳадисларни ушлаб ибодатлар бошқа бир услубда амалга оширишган. Бу қайсарликдан бошқа нарса эмас.\nКейинги ўзларига берган номлари ҳақида гоҳида улар ўзларини аҳли сунна вал жамоамиз деб ўзларини такфирчиликларини яширишиб такфирчилик манҳажини давом эттириб келишди. Уламолар уларни ақидавий ва фиқҳий масалаларда иддао қилган масалалари аҳли сунна вал жамоа зид эканини, уларни аҳли суннадан эмаслигини таъкидлашди. 2016 йилнинг август ойида Чеченистонинг пойтахти Грозний шаҳрида бўлиб ўтган конференцияда ислом оламининг кўзга кўринган 200 нафар уламолари қатнашиб такфирчи салафийларни аҳли сунна вал жамоадан эмас деб қарор қабул қилинди.\nКейинги такфирчилар ўзларининг манҳажи салафи солиҳ дея салафийлармиз деб иддао қила бошлашди. Улар ўз таъсирини муваффақиятли тарқатиш мақсадида “такфирчилик” номидан воз кечишди ва бошқа ном остида яширинишди. Улар ўзларини “салафийлар” деб атай бошлашди. Аслида, Пайғамбаримиздан соллаллоҳу алайҳи вассаллам кейин уч юз йил яшаган мусулмон олимлари салафлар деб аталади. Аслида хақиқий салафи солиҳлар тўрттала мазҳаб соҳиблари экани уламолар томонидан исботлаб берилди.\nАввалги такфирчилар мазҳабни мутлақ инкор қилиб баъзида кофирга ҳам чиқариб келган. Бугунги кун такфирчилари ўзларини мазҳабни инкор қилмаган ҳолатда кўрсатиб такфирчилигини яшириб, яна ақидада такфирчилик ғояларини тарқатишмоқда. Аҳли сунна вал жамоанинг иккита ақилавий таълимот асосчилари аҳли сунна вал жамоа ақидаси ҳимоячилари бўлган Мотуридийлар ҳамда Ашъарийларни аҳли суннадан эмас, адашган дея иддао қилишмоқда. Мустақилликнинг илк кунларида юртимизга кириб келган такфирчиларнинг биринчи бошлаган ишлари мазҳабни инкор қилиш, мазҳабдагиларни мушрикликда айблаш билан бошланган. Шу орқали турли низолар юзага келтиришган.\nБугунги кунда ижтимоий тармоқларда фаол даъват ишларини олиб бораётган ҳаддан ошган жамоалар, такфирчилик хақида лом мим демаяпдилару фақат такфирчилик ғояларини илгари суришмоқда. Улар ҳатто Мухаммад ибн Абдул Ваҳҳоб хақида умуман маълумот беришмаяпди. Ўзларини хақиқий мусулмонлар, уларга эргашмаганларга, уларга раддия бераётганларга нисбатан турли таъна тошларини ёғдириш билан машғул бўлишиб уларни ёмонотлиқ қилиб кўрсатишмоқда. Ижтимоий тармоқларда яна кўпроқ Ибн Таймиянинг фикрлари кўпроқ тарқатилади. Ибн Таймия аҳли сунна ақидасига зид ғояларни иддао қилиб чиққани ва ўзининг шоз (кўпчиликка қарши) фатволари сабаб у ҳаёти давомида тўрт марта маҳкамага тортилиб зиндонга ташланган. Замонасининг кўзга кўринган аҳли сунна уламоларининг мажлисида у ўз ақидасини ҳимоя қила олмаганидан сўнг Ибн Таймия ўз ақидасидан қайтиб тавба қилгани ҳақида аниқ маълумотлар мавжуд. (Ибн Таймиянинг тавбасининг тўлиқ матни мавжуд). Охирги марта у пайғамбаримиз қабрларини зиёрат қилиш учун сафар белбоғи боғланмайди, деган фатво бергани учун яна маҳкамага тортилиб умрининг охиригача зиндонда ўтирган.\nИжтимоий тармоқларда Абдуллоҳ Бухорий номи билан аудио видео маърузалари тарқатилаётган Мирзағолиб исмли шахс Муҳаммад ибн абдул Ваҳҳобнинг “Ал-усулус-салоса” номли рисоласини таржима қилиб китобдаги ғояларни тўлиб тошиб тарғиб қилган. Аммо муаллифни Мухаммад раҳимаҳуллоҳ деб қўяқолган. Қайси Муҳаммад экани ҳақида мутлақо гапирмаган. Аслида китоб муаллифи Муҳаммад ибн Абдул Ваҳҳоб бўлиб унинг шахси ҳақида бирор нарса демаган. Бу шахс ўзини яна ҳанафий қилиб кўрсатиб баъзи фиқҳий масалаларни ҳанафийлик асосида гапирган. Ушбу шахс МДҲ мамлакатладаридаги барча масжид ва мадрасаларни зирор деб, ушбу масжид ва мадрасаларга кирмасликка чақирган. Шунингдек у Муҳаммад ибн Абдул Ваҳҳоб томонидан ўйлаб топилган тавҳидни рубубия, улуҳия ва асмои сифатга бўлиб ислом умматини кофирга, мушрикка чиқаришга асосланган такфирчиликни тарғиб этиб яна Муҳаммад ибн Абдул Ваҳҳоб хақида ҳеч нарса демай такфирчиликни тарғиб қилиб ўзини такфирчилигини яширган.\nШунингдек бугунги кунда ижтимоий тармоқларда фаол тарғибот ишларини олиб бораётган фиқҳий масалаларда ўзини ҳанафий қилиб кўрсатиб ақидада ибн Таймия ва Муҳаммад ибн Абдул Ваҳҳобнинг аҳли суннага зид ақидаларини фаол тарғиб қилаётган кўзга кўринган тарғиботчилари ҳам мана шу услубдан устамонлик билан фойдаланиб ёшларга салафийлик, такфир ақидасини сингдиришга уринишмоқда. Қўштирноқ ичидаги улардан биттаси яқинда бир аудио маърузасида ким Аллоҳ таолони осмонда демаса кофир бўлади, деган. Кўпинча фиқҳий масалаларни ҳанафий мазҳаби асосида саволларга жавоб бериб ўзини гўё ҳанафий қилиб кўрсатадиган бу шахс такфирчилар ақидасини идддао қилмоқда. Ибн Таймия ҳам Аллоҳни осмонда деб макон исбот қилиш ақидасидан тавба қилгани хақида аниқ далил мавжуд. Расулуллоҳ саллаллоҳу алайҳи васаллам Аллоҳдан ўзга илоҳ йўқ, Мухаммад алайҳиссалом Аллоҳнинг расулидир, деб гувоҳлик бераман деган мусулмон мўъмин эканини таъкидлаганлар. Аллоҳ осмонда деб эътиқод қилишга тарғиб этиш Аллоҳ ва Расулига тўқимадир. Аҳли сунна вал жамоа уламолари ижмоъ қилган ақида масалалари Аллоҳ таолога макон исбот қилинмайди. Бу мужассималарнинг ақидасидир. Бунга мўътабар барча ақида матнларига ёзилган шарҳларда кенг изоҳ берилган (бу менинг шахсий сўзим эмас). Калимаи шаҳодатни айтган кишини обрўси қони моли ҳаром эканини ҳажжатул вадоъда Пайғамбаримиз алайҳиссалом таъкидлаганлар. Такфирчилар ким уларни ақидаларини қабул қилмаса, кофирга чиқаришда давом этишмоқда.\nУшбу оқим тарғиботчиларидан яна бири ўзининг аудио маърузаларида ҳанафийлик мазҳаби асосида айрим фиқҳий масалаларни гапирсада, муайян бир мазҳабни ушлаб унга амал қилиш мутаассиблик деган. Яна у Қуръон хадис турганда мазҳаб ушланмайди, деб одамларни чалғитишга уринган. Аҳли сунна вал жамоанинг иккита ақидавий таълимот асосчилари Мотуридийлар ҳамда Ашъарийларни аҳли суннадан эмас адашган, дея иддао қилган. Аслида эса фиқҳий масалаларда барча ҳукмларни мазҳаб уламолари Қуръон ва хадисдан олишган.\nБугунги кунда такфирчилар турли номларда намоён бўлиб ўзларига исломий номларни бериб вайронкор ғояларни илгари суриб, мусулмон диёрларда вайронкорликларни амалга ошириб келишмоқда. Яқин шарқ мамлакатларини, жумладан, Сурия, Ливия, Сомали, Афғонистон, Ироқ каби мамлакатларни вайрон бўлишига, бегуноҳ одамларни, ёш болалар, қариялар, аёлларни ўлдирилишига, милионлаб инсонларни юртларини ташлаб қочоққа айланиб ўзга юртларда хор зор бўлишига, ушбу мамлакатларда иқтисод умуман издан чиқиб ишлаб чиқариш барбод бўлиб очарчилик келиб чиқишига айнан мана шу мафкура сабабчи бўлмоқда. Шу жумладан Макка шаҳрининг собиқ имомларидан Калбоний деган киши ИШИДни ҳам ўзларининг такфирчи, салафий ақидасида эканини эътироф этган.\nAhlisunna.uz каналида эълон қилинган яна бир мақолада улар китоб нашр қилишда хам Муҳаммад ибн Абдулваҳҳоб эътиқодини тарқатишда ваҳҳобийлик номини яширишиб келаётгани айтилган. Китоблар чиққанда ҳақиқий муаллиф исми яширилади ва унинг ўрнига бошқа бир кишининг номи ёзилади. Бунга мисол, Москва шаҳрида “Бадр” номли нашриёт Муҳаммад ибн Абдулваҳҳобнинг “Якка худолик китоби” номи остида китоб чоп қилган. Муаллиф ўрнида Муҳаммад ибн Сулаймон ат-Тамимий кўрсатилган. Китоб бир неча бор турли нашриётларда чоп қилинган ва Россия, Ўрта Осиё ва Кавказ орти республикаларида тарқалиб бўлган. Шунга ўхшаш бошқа мисолни келтиришимиз мумкин. Улар рус тилида “Шубҳаларни кеткизиш” (Кашфуш шубуҳот) номли рисола чоп этишди. Унда таржимон – Муҳаммад Абдуллодан бошқа ҳеч нима йўқ. Чоп этиш санаси, нашриёти ва ҳоказо кўрсатилмаган. Муаллиф сифатида яна ўша Муҳаммад ибн Сулаймон ат-Тамимий кўрсатилган. Ҳақиқий муаллиф кимлигини араб тилида ёзилган “Кашфуш шубуҳот”ни ўқиган киши билади холос. Ушбу рисола 2000 йилларгача ҳаж зиёратига борган ҳожиларга текин тарқатилар эди. Баъзида ҳожилар ушбу рисолани олиб келганига гувоҳмиз. У араб тилида бўлиб, муаллиф Мухаммад ибн Абдул Ваҳҳобдир.\nИслом ва мусулмонларга ушбу такфирчи жамоаларнинг нима фойдаси тегмоқда?. Билакс улардан ислом ва мусулмонларга зарардан бошқа нарса етмаяпди. Жумладан, бегуноҳ мусулмонлар, ёш болалар, аёллар, қариялар қурбон бўлишмоқда.\nУрушлар натижасида милионлаб одамлар уйларини, ватанини тарк қилиб ўзга юртларга кўчиб кетишга мажбур бўлишмоқда. Айримлари денгизда сувга ғарқ бўлиб ҳалок бўлмоқда.\nЗавод фабрикалар вайрон бўлиб ишлаб чиқариш бутунлай издан чиқиб одамлар ишсиз қолишига сабаб бўлмоқда. Бунинг натижасида одамлар, айниқса ёш болалар очарчилик қурбони бўлишмоқда. Шунингдек тиббиёт ва таълим муассасалари вайрон этилиб тизим бутунлай издан чиққан.\nЭнг ёмони ғарбда исломни ёмон отлиқ бўлишига булар сабабчи бўлишмоқда. Ғарбда ислом террор дини деб турли таъна тошлари ёғилишига, муқаддас динимизни, пайғамбаримизни карикатура қилинишга сабабчи бўлишмоқда.\nЮқоридаги мисоллардан келиб чиқиб барчани, айниқса ёшларимизни огоҳликка чақириб қоламиз. Такфирчилар нима сабабдан асл башараларини яширишмоқда. Куфрда, мунофиқликда, фосиқликда айблаш, таънакорлик, фитна қўзғаш, қотиллик, террор, талончилик такфирчиларга хос кўриниш. Буларнинг аниқ башарасини фақатгина ақида илмидан хабардор кишигина билади. Шунинг учун аҳли имон мўъмин мусумонлардан Таҳовий ақидаси, Фиқҳул акбар, Бадъул амолий каби ақида матнларининг таржималари чоп этилган бўлиб ушбу китобларни ўқишни, тушунмаган жойларини аҳли илмлардан сўраб олиш зарур. Ижтимоий тармоқларда ушбу тоифага мансуб кишиларни ғийбат, иғво, ҳақоратли сўзлар, расмий диний уламоларни сарой муллалари дея обрўсизлантириб ўзларига қаратиш, ҳукумат раҳбарларига таъна тошлари отиш, куфрда айблаш каби белгилардан таниб олишингиз мумкин. Эҳтиёт бўлинг ёвузлик, шафқатсизлик, бузғунчилик ғояларини тарқатаётганларнинг тузоғига илиниб қолманг.\nДругие материалы в этой категории: « Расулуллоҳ яхшилик ойи деб номлаган ой\tМуслима аёлнинг ғайридинга турмушга чиқиши »


Huawei Nova Plus: ёқимли янгиланишлар билан - Terabayt.Uz\nHuawei Nova Plus: ёқимли янгиланишлар билан\nЯнгилик унутилган эскиликдир, деган гап бор. Берлиндаги IFA 2016 да намойиш қилинган Huawei Nova Plus смартфонига айнан шу фикрни қўллаш мумкин. Чунки аппаратга янгича ном берилгани билан барча жиҳатлар кўра, G туркумидаги қурилмаларнинг мантиқий давоми бўлди. Huawei компаниясининг янги маҳсулоти идеал даражада тайёрлангани, металл корпуси ва ҳамёнбоплиги билан ҳурмат қозониши мумкин. Қуйида мазкур “янгилик” ва унинг техник имкониятларини нигоҳдан ўтказамиз.\nHuawei Nova Plus смартфонининг техник тавсифи\nЭкран: 5,5″ IPS 1080×1920\nПроцессор: Qualcomm Snapdragon 625 MSM8953 2.0 ГГц\nГрафик тезлатгич: Adreno 506\nОператив хотира: 3 ГБ\nЎрнатма хотира: 32 ГБ\nХотира картасини қўллаши: microSD, microSDHC, microSDXC\nАлоқа: GSM 850/900/1800/1900 || UMTS 850/900/1900/2100 || LTE 3, 7, 20\nSIM: nano-SIM + nano-SIM (комбинациялашган слот)\nСимсиз интерфейслар: Wi-Fi 802.11b/g/n, Bluetooth 4.1, NFC\nКамералар: асосий — 16 Мп (автофокус, чақноқ (вспышка), олд камера — 8 Мп\nДатчиклар: ёритилганлик, яқинлаштириш, акселерометр, микрогироскоп, рақамли компас, бармоқ сканери\nАккумулятор: 3340 мАс\nВазни: 160 грамм\nҚути ва комплектация\nHuawei Nova Plus тилла рангдаги бежирим ёзувли чиройли қутига жойланган. Аппарат қути ичидаги махсус чуқурчага ўрнаштирилган. Картонли пардевор остида эса аксессуарлар жойланган. Комплект таркибидан сим картани чиқарувчи лотка, USB Type-C кабели, қувватлаш адаптери ва фирма қулоқчинлари ўрин олган. Умуман олганда, бир смартфон учун неки жоиз бўлса, барчаси мавжуд. Хавотирга ҳожат йўқ.\nҚурилманинг ташқи кўриниши бежирим: олд панелда суйрисимон ойна, мустаҳкам алюмин корпус ва чиройли дизайн. Компания синовдан ўтган аввалги дизайндан воз кечмаган. Бироқ экран четига қалин қора рамка тортиш билан “нимадир” қўшишга ҳаракат қилган. Корпус ранги қора-кулранг, кумушранг ва тилларанг.\nКомпания ўз номини экран “пешонаси”га эмас, балки қуйи қисмига ёзган. Юқори қисмдан эса динамик ва фронталь камера ўрин олган. Дастурлар интерфейсини бошқариш тугмаси экрандаги қулф очилгандан сўнг, “бўй кўрсатади”.\nСмартфоннинг ён томони жуда ясси бўлиб, “қовурға” ажойиб тарзда силлиқланган.\nОрқа панелда бир оз нишаблик бор. Юқори ва пастки қисмдаги вставка пластикдан ва асосий рангдан сезилар-сезилмас фарқли.\nАсосий камера корпусдан тахминан миллиметр узунликда бўртиб чиққан. Унинг остига жойланган бармоқ сканери эса бармоқ теккизилганда корпусда қарийб сезилмайди.\nДоимий функциялардан ташқари датчик бир неча оргинал вазифаларни бажаради. Яъни галереядаги фотографияларни “варақлаб кўриш”, будильникни ёқиш, қўнғироқларга жавоб бериш, хабарномаларни очиш, ёпиш ва барчасини ўчириш учун сенсорли панель сифатида ишлатиш мумкин. Қизиғи, бунинг учун бармоқ сканеридан рўйхатдан ўтиш талаб этилмайди ва исталган бармоқ билан бу ишларни амалга ошириш мумкин. Бунга, хавсизлик нуқтаи назаридан, мутлоқ баҳо бериш қийин. Чунки фойдаланувчилардан кимгадир бу маъқул келиши ва кимгадир ёқмаслиги турган гап.\nСмартфоннинг тагида USB Type-C учун ғовак ва унинг икки ёнида динамик панжаралари ҳамда иккита ингичка антенна чизиқлари жойланган. Қулоқчин учун махсус тешик аппаратнинг “томи”да.\nКарта учун махсус лоток смартфоннинг чап “биқин”ига бириктирилган. Конструкция икки хил хизматни ўтайди. Яъни унга иккита nano-SIM ёки битта nano-SIM ва битта хотира картасини ўрнатиш мумкин.\nЎнг “биқин”идан смартфонни ўчириб-ёқиш ва овозни бошқариш тугмачалари ўрин олган.\nHuawei Nova Plus — бир мунча тойғоқ смартфон. Қўлга олганда эҳтиёткорликни оширмаса бўлмайди. Уни ушлаганда қўлингиз ҳақиқий вазмин смартфонни ҳис қилади: 160 граммлик идеал даражада тайёрланган, мустаҳкам қурилма.\nБошқарув элементлари қулай жойлаштирилган — ўнг қўл билан тутилганда, кўрсаткич бармоғингиз “сканер”га тушади. Бош бармоқ эса ёқиш тугмачасига жойлашади. Тез ва қулай.\nҚурилма 5,5-дюйм 1080×1920 ўлчамли сенсор IPS-экранга эга бўлиб, бир вақтдаги 10 тагача уринишни ҳис қилади. Дисплей тули чизилишлардан ҳимоя қилувчи қайрилма ойнадан ва унда яққол сезилиб турадиган камчиликлар йўқ. У қарийб идеал даражада. Юқори кўрсаткичли зичлик — 401 ppi — тавсирлардаги ёрқин аниқликни тақдим этади. Хатто ундаги ёрқинлик кундуз кунлари ҳам бемалол маълумотлар ўқиш имконини беради.\nУнда бир неча дастурий “фич” (ўзига хослик) бор: расмлар катталигининг турли режимлари ва ранг ҳарорати созламаси. Бу кўзларни ёрқин рангларнинг салбий таъсиридан ҳимоя қилишда ишлатилади.\nHuawei Nova Plus смартфони Android 6.0 тизимида ишлайди. Бир неча ўйин ва зарурий иловалар (WPS Office, Booking.com, Facebook ва Twitter) тўплами ўрнатилган.\nHuawei`нинг хос клавиатураси унча қулай эмас, яъни тилни танламоқчи бўлсангиз, меню орқали амалга оширишга тўғри келади. Қолганлар яхши—тез ҳарф териш мумкин. Бордию доим тилни алмаштириб вақтдан ютқазмай десангиз, созлама орқали Google`дан стандарт клавиатурага ўзгартириб қўйиш мумкин.\nБироқ фирманинг хос клавиатурасининг ҳам ўзига яраша қулайликлари бор: уни экраннинг ўнг ёки чап томонига жойлаштириш орқали бир қўлда ҳарф териш учун ўзингизга қулайлаштириб олсангиз бўлади.\nСозламадан виртуал бошқарув тугмачасини ёқиш мумкин. Бу «Меню», «Ортга» ва «Уйга» сингари функциялар, шунингдек, қулфлаш ва очилган иловаларни тезкор ўчириб юбориш сингари амалларнинг эквивалентидир.\nHuawei Nova Plus флагман даражасида бўлмаса-да, имкониятлари ҳамёнбоп деган нисбатга ҳам яқин эмас. Смартфонга саккиз ядроли Qualcomm Snapdragon 625 (MSM8953, 2 ГГц) чипи ўрнатилган. 3 ГБ оператив хотира Android`нинг яхши темпда ишлаши учун етарли. Ички сақловчининг ҳажми 32 ГБ.\nИшлатиш чоғида қурилма ўзини яхши томондан кўрсата олди: тизим бир меъёрда ва тез ишлади. Ҳеч қандай кичик тормозланишларсиз.\nHuawei Nova Plus ўйинлар чоғида ҳам жуда самарали: амалий жиҳатдан қотиш кузатилмади. Ягона муаммо—корпуснинг тез қизиб кетиши, дейиш мумкин.\nHuawei Nova Plus смартфонининг AnTuTu ва 3DMark бенчмаркларидаги натижалари:\nКомплектдаги қулоқчинларда овоз созлаш ва микрофон клавишлари мавжуд ва қулоққа жуда мустаҳкам ўрнашади. Уни нафақат гарнитур сифатида, балки қўшиқ тинлаш учун ҳам яхши сифатда. Бордию сиз аудиофил бўлмасангиз, Huawei Nova Plus смартфонининг хос қулоқчинлари билан мириқиб мусиқа тинглашингиз мумкин. Ягона камчилиги—мусиқа шовқинли: ўртача баландликдаги оҳанг атрофдагиларга ҳам эшитилади.\nHuawei Nova Plus смартфонига 16-мегапикселли фирмага хос барча режимларга эга камера ўрнатилган. Оддий режимдаги суратлар сифати ҳам яхши. Суратга олиш тезлиги сизни ҳафа қилмайди. Фақат яқин масофадаги объектга фокус олиши учун бир лаҳза кутиш керак бўлади.\nКамера кўчада суратга олганда ёки ёрғулик етарли даражада бўлмаган бино ичида бу амал бажарилса, рангларни яхши узатади. Бироқ тунда автоматик экспозиция доим ҳам идеал даражада ишламайди. Сурат баъзан чаплашиб кетиши мумкин.\nБино ичида шундай суратга олади:\nHuawei Nova Plus сэлфиси сал қоронғуроқ чиқади. Аниқлик борасида муаммо йўқ. Олд камера 8 Мп эканини ҳам айтиш жоиз.\nHuawei Nova Plus смартфонининг навигацион қисми қувонарли даражада: GPS модули тез ишга киришади ва дарҳол сунъий йўлдош кўмаги билан турган жойни аниқлашга эришади.\nHuawei Nova Plus`да Wi-Fi (802.11 b/g/n, 2,4 ГГц) ва Bluetooth`нинг тўртинчи авлоди ўрнатилган. Шунингдек, унда қурилмалараро файллар ёки ахборотлар алмашиш имконини берувчи NFC датчик ҳам мавжуд.\nHuawei Nova Plus смартфонининг аккумулятори қуввати 3340 мАс бўлиб, 8 соату 10 дақиқа тўхтовсиз видео томоша қилиш учун етади. Кун давомида бемалол ишлатиш мумкин. Тўла батарея кунлик интернетдан фойдаланиш, мусиқа тинглаш ва фотография томоша қилиш имконини беради. Тежамкор режимда қувват икки кунга ҳам етиши мумкин.\nHuawei Nova Plus смартфони ўйин чоғида соатига 17–20 фоиз қувват сарфлайди. Демак, бемалол 5 соатга яқин ўйиндан роҳатланиш мумкин.\nPCMark синовида батареянинг натижалари:\nСозламада бир неча энергиятежамкор режимлар бор — самарали (унда тўла қувват билан ишлайди), ақлли (процессор ва тармоққа созланади) ва энергиятежамкор (фақат чақирув функциялари ва хабарлар алмашув учун). Сўнгги режимни батареянинг қуввати жуда оз қолганда ишлатиш мумкин ва бунда энергия икки марта кам сарфланади.\nАжойиб экран, сифатли металл корпус ва бенчмарклардаги яхши кўрсаткичлар билан Huawei Nova Plus смартфони Huawei G туркумига хос қурилмалар анъналарини давом эттирганини англатади. У техник тавсифи ва дизайнига кўра ҳам жуда яхши. Фақат гибрид слот, ўйин пайтида корпуснинг қизиши бир оз кўнгилни хира қилиши мумкин. Лекин бу ҳамма учун ҳам жуда катта аҳамиятга эга жиҳат эмас.\nНисбатан кучли процессор ёки дастурий таминотнинг оптималлаштирилиши тизимлар ишлаш тезлигини оширган бўларди. Шундай бўлса-да, Huawei Nova Plus смартфонининг фойдаланиш учун жуда қулайлигини эътироф этиш жоиз. Аъло камера ва тезкор дактилоскопик датчикнинг қўшилиши эса қурилманинг янада жозибали бўлишини таъминлаган.\n#Huawei #Huawei Nova #Nova #Nova Plus #янгиланиш


НИКОҲ ОДАМЛАРНИНГ ЖИСМОНИЙ ВА РУҲИЙ САЛОМАТЛИГИНИ ЯХШИЛАЙДИ\nНикоҳда бўлган жуфтлик узоқ умр кўради. Шу билан бирга, вақт ўтиши билан соғлиқ учун фойдали жиҳатлар кўпайиб бораверади, дейди Уэльс университети касалхонасидан Дэвид Галлахер ва Кардифф университетининг тиббиёт мактабидан Жон Галлахер. Кўп сонли жинсий шериклар эса, аксинча, умр кўриш муддатини қисқартирадилар, даҳшатли таъсирларга олиб келувчи ажралишлар ҳақида гапирмаса ҳам бўлади, деб қайд этади The Telegraph.\nШу билан бирга, никоҳ эркаклар ва аёлларга турли хил таъсир қилади. Оила қурган эркакларнинг жисмоний ҳолати яхши бўлиб қолади, чунки кўпинча хотинлар эрларининг соғлом турмуш тарзига риоя қилишини назорат қилиб боришади. Аёлларга эса никоҳ эмоционал соғломлик туҳфа этади, улар турмуш қуриш фактини қадрлашади. Албатта, нафис жинс вакилларининг саломатлиги учун ҳам фойдали бу.\nЕвропа мамлакатларидаги оилалардан миллионлаб одамларнинг узоқ муддатли тадқиқоти шуни кўрсатдики, турмуш қурган жуфтликлар орасида ўлим даражаси умумий аҳолига нисбатан 10-15 фоизга паст.\nОдатда шундай қабул қилинган: ўспиринларда севги муносабатлари руҳий тушкунлик аломатларини ривожланиш эҳтимоллиги ошиши билан боғлиқ. Аммо мустақил ҳаётга қадам қўйган ёшлардаги бу каби муносабатлар умуман уларнинг саломатлигига салбий таъсир кўрсатмайди. Маълум бўлишича, никоҳдан баъзи афзалликларга эга бўлиш учун одам аллақачон вояга этмаган бўлиши керак. Олимлар ҳисоблаб чиқишди ва маълум қилишди: аёлларга оила қуриш учун энг яхши вақт — 19-25 ёш, эркаклар учун эса 25 ёшдан кейин.\nТадқиқот муаллифларининг фикрига кўра, никоҳ жуфтидан, унинг яқинларидан ижтимоий ёрдам ҳиссини туйишга имкон беради. Шу билан бирга, олимлар баъзи ҳолатларда инсон ёлғиз қолиш яхшироқ эканлигини тан олишади. Аммо оилавий муносабатларни бузиш эркакларда кўпроқ стрессни келтириб чиқаради. Бироқ аёллар ижтимоий қўллаб-қувватлаш туфайли кам йўқотиш билан ажралишнинг уддасидан чиқишади.


04.05.2019 Загрузить в формате docx Загрузить в формате pdf\nАссалому алайкум мусобақа иштирокчилари,\nҳурматли ҳакамлар ҳайъати аъзолари,\nЎзбекистон Республикасида кейинги йилларда\nижтимоий-иқтисодий соҳаларда туб ислоҳотлар амалга оширилмоқда. Айниқса мамлакатимизда туризм соҳасини, шу жумладан, этнотурзм, зиёрат туризми ва бошқалар билан бир қаторда спорт туризмини ривожлантиришга алоҳида эътибор қаратилмоқда.\n5 январдаги “Ўзбекистон Республикасида туризмни жадал ривожлантиришга оид қўшимча чора-тадбирлар тўғрисида”ги\nПФ-5611-сонли Фармони билан тасдиқланган “2019-2025 йилларда Ўзбекистон Республикасида туризм соҳасини ривожлантириш Концепциясини амалга ошириш бўйича 2019 йилга мўлжалланган чора-тадбирлар режаси”нинг 19-бандида маҳаллий ва хорижий авто ва мото спорт федерациялари иштирокида Устюрт яссилигидаги экстремал маршрути бўйлаб авторалли ташкил қилиш ва ўтказиш белгиланган эди.\nУшбу Фармон асосида Устюрт яссилигидаги экстремал маршрут бўйлаб авторалли ўтказиш бўйича Қорақалпоғистон Республикаси Вазирлар Кенгашида ташкилий қўмита тузилиб, тегишли ишлар амалга оширилди.\nМазкур спорт мусобақасини жорий йил 2-5 май кунлари Мўйноқ – Орол денгизи йўналиши (маршрут) бўйича ташкил этиш ҳам белгилаб олинди.\n“Мўйноқ-2019” авторалли бўйича очиқ спорт мусобақасида\n126 нафар спортчи 2 багги, 20 мотоцикл, 43 спорт автомашинасида иштирок этиш учун ариза топширган бўлса, улар орасида қўшни Қозоғистон Республикаси вакилларининг иштирок этаётганлиги барчамиз учун қувонарли, албатта.\nМусобақа иштирокчилари умумий ҳисобда 440 км масофани босиб ўтиши, Орол денгизи соҳилларида бўлиб, Мўйноқ тумани марказига қайтиб келиши кўзда тутилган.\nМусобақа ғолиблари ва совриндорлари 2 тоифа бўйича аниқланиб, уларга Қорақалпоғистон Республикаси Жўқорғи Кенгеси ва Вазирлар Кенгаши томонидан қимматбаҳо совғалар ва пул мукофотлари берилиши режалаштирилган.\nБундай спорт мусобақаларининг ўтказилиши Республикамизнинг нафақат туризм салоҳиятини оширишга ва мавжуд туристик инфратузилманинг ривожланишига, балки ёшларимизни ватанпарварлик ва мардлик руҳида тарбияланишига хизмат қилади.\nСўзимнинг якунида барчангизни яқинлашиб келаётган 9 май “Хотира ва қадрлаш куни” умумхалқ байрами муносабати билан Қорақалпоғистон Республикаси Жўқорғи Кенгеси ва Вазирлар Кенгаши номидан қизғин табриклайман ҳамда бугунги спорт мусобақаларида омадлар тилайман.\nКоличество онлайн пользователей: 89


«Мактаб очган одам бамисоли қамоқхонани ёпгандек гап» — Шавкат Мирзиёев ўқитувчилар давлатнинг фахри эканини айтди – КУН УЗ\nГлавная / Жамият / «Мактаб очган одам бамисоли қамоқхонани ёпгандек гап» — Шавкат Мирзиёев ўқитувчилар давлатнинг фахри эканини айтди\nAnonymous 25.08.2019\tЖамият Comments Off on «Мактаб очган одам бамисоли қамоқхонани ёпгандек гап» — Шавкат Мирзиёев ўқитувчилар давлатнинг фахри эканини айтди 38 Показы\n23 август куни Ўзбекистон Республикаси Президенти Шавкат Мирзиёев раислигида ёшларни ватанпарварлик руҳида тарбиялаш ва жамиятда ўқитувчиларнинг ўрнини ошириш бўйича видеоселектор йиғилиши бўлиб ўтди.\nЙиғилишда Президент хусусий мактабларга лицензия бериш тартиби соддалаштирилгани, уларнинг битирувчилари аттестат олишига рухсат этилганини айтди.\n«Шу ўринда француз адиби Виктор Ҳюгонинг бир гапини сизларга эслатмоқчиман: «Мактаб очган одам бамисоли қамоқхонани ёпгандек гап». Бу нима дегани? Мактаб, таълим, тарбия бор жойда болалар ёмон йўлга кирмайди, жиноят содир этмайди. Демак, қамоқхоналарга зарурият қолмайди. Шуларга қўшимча қилиб айтмоқчиман, нафақат мактаб очган балки мактабда фидойи бўлиб ишлаган ҳар бир ўқитувчи, ҳар бир устоз ҳам ана шу шарафли мақомга муносиб деб айтмоқчиман.\nҲурматли ўқитувчилар, жонкуяр мактаб директорлари, соҳа фахрийлари, биз сизларни эл-юртнинг таянчи ва суянчи деб биламиз. Сизлар билан доимо фахрланамиз», — дея президентнинг сўзларини келтирмоқда Kun.uz мухбири..\nПред. Кадрлар муаммоси бўйича таклифлар, ФА ва ОАК ҳақида — Математик олим билан суҳбат\nСледующая Тарғибот декадасида ўтказилган рейдлар самараси: ёшлар жиноятчилиги 39, 1 фоизга камайди


Одам алайҳиссалом вафоти ва ўғли Шийс алайҳиссалом (19)\nBy Шайх Саидаҳмад Нуриддин on 12/29/2015 ПАЙҒАМБАРЛАР ҚИССАСИ ТАРИХ\nОдам алайҳиссалом вафоти ва ўғли Шийс алайҳиссаломга қилган васиятининг зикри\nШийс сўзининг маъноси “Аллоҳнинг ҳадяси” дегани. Одам ва Ҳавво алайҳимассалом фарзандлари Ҳобил қатл қилинганидан кейин Аллоҳ таоло уларга фарзанд ато этганлиги боис унга шундай ном қўйдилар.\nОдам алайҳиссалом вафот этди. Бу кун жума куни эди. Фаришталар Одам алайҳиссалом учун Аллоҳ таоло ҳузуридан – жаннатдан (маййитга суртиладиган) хушбўйликлар ва кафан олиб тушдилар. Улар Одам алайҳиссаломнинг ўғли ва васийси бўлмиш Шийс алайҳиссаломга таъзия изҳор қилдилар.\nУтай (яъни Ибн Замра Ас-Саъдий)дан ривоят қилинади: “Мадинада турли хабарларни гапириб юрган бир шайхни кўрдим. Унинг кимлигини сўриштирсам, одамлар: “Бу Убай ибн Каъб” – дедилар. Убай ибн Каъб шундай дейди: “Одам алайҳиссаломга ўлим ҳозир бўлган вақтда фарзандларига шундай деди: “Эй фарзандларим, кўнглим жаннат меваларини тўсамоқда”. Шунда Одам алайҳиссалом болалари оталари истаган нарсани қидириб йўлга отландилар. Йўлда болта, хаскаш ва саватлар кўтариб олган Одам алайҳиссалом фарзандларини фаришталар қарши олдилар. Улар ўзлари билан бирга Одам алайҳиссаломга атаб кафанлик ва маййитга суриладиган хушбўйликлар кўтариб олгандилар. Улар йигитларга қарата: “Эй Одам болалари, нима истайсизлар, нима қидириб кетяпсизлар ёки нима истайсизлар, қаёққа кетяпсизлар?” –дедилар. “Отамиз беморлар, кўнгиллари жаннат меваларини тўсабди” – деди йигитлар. Шунда фаришталар: “Ортингизга қайтинглар, отангиз жон таслим қилиб бўлди” – дедилар. Фаришталар Одам алайҳиссалом ҳузурига келдилар. Фаришталарни кўрган Ҳавво уларни таниди-да, ўзини Одам алайҳиссалом томон отди. “Мендан узоқ тур, – деди Одам, – бошимга тушган мусибатнинг барчасига сен сабабчисан. Мен бирла Раббимнинг фаришталарини холи қўй”. Шундай қилиб фаришталар Одамнинг жонини олдилар, ювдилар, кафанладилар, хушбўйликларни суртдилар, гўр кавлаб лаҳад қилдилар, жаноза ўқидилар, уни қабрга киритдилар. Ва ниҳоят Одам алайҳиссаломни қабрга жойлаштириб устидан тупроқ тортишгач: “Эй Одам болалари, (маййитга қиладиган) суннатингиз мана шудир”, – дедилар”.\nҲадиснинг Убай розияллоҳу анҳуга қадар етиб борувчи ровийлар шажараси саҳиҳдир.\nУламолар Одам алайҳиссалом дафн қилинган жой хусусида ихтилофлашдилар. Ҳавво алайҳассалом эса Одам алайҳиссаломдан кейин вафот этган.\nШунингдек, уламолар Одам алайҳиссалом яшаган умр борасида ҳам ихтилофлашдилар. Юқорида Ибн Аббос ва Абу Ҳурайра розиёллоҳу анҳумодан марфуан ривоят қилинган ҳадисда айтиб ўтганимиздек, Лавҳул Маҳфузда Одам алайҳиссаломнинг умри минг йил деб ёзилган эди.\nТавротда зикр қилинишича, Одам алайҳиссалом тўққиз юз ўттиз йил умр кўрган. Тавротдаги бу хабар юқоридаги хабарга қарши кела олмайди. Чунки уларнинг бу сўзи қўлимиздаги Аллоҳ таоло хато сўзлашдан сақлаган зот – Расулуллоҳ соллаллоҳу алайҳи ва салламдан бизгача соғлом ҳолатда етиб келган ҳақ хабарга зид келса қабул қилинмас.\nҚолаверса, Тавротдаги бу сўз билан ҳадисдаги сўз орасини мувофиқлаштириш имкони ҳам йўқ эмас. Агар Тавротдаги сўз тўғри бўлса, ундан Одам алайҳиссалом жаннатдан туширилгач, ерда яшаган муддати кўзда тутилган бўлиши мумкин. Бу муддат қуёш йили ҳисобида тўққиз юз ўттиз йилдан иборат бўлиб, қамарий йил ҳисобида тўққиз юз эллик етти йилга тенг келади. Бу муддатга Ибн Жарир ва бошқалар зикр қилишган, Одам алайҳиссалом ерга туширилишидан олдин жаннатда яшаган муддати – қирқ уч йилни қўшсак, сонлар йиғиндиси минг йилни ташкил қилади.\n Саҳиҳ, Абдуллоҳ ибн Аҳмад “Завоидул Муснад” асарида (5/136-бет), Табароний “Ал-авсат” асарида (8/157-бет/ 8261-ҳадис, 9/105-106-бетлар /9259-ҳадис), Ибн Саъд “Ат-табақот” асарида (1/33-бет), Ибн Жарир “Тарихул умам вал-мулук” асарида (1/100-бет) ва Ибн Асокир “Тарихи Димашқ” асарида (7/455-456-бетлар) Убай розияллоҳу анҳудан ривоят қилганлар.\nМуаллиф роҳимаҳуллоҳ айтганидек, ҳадис саҳиҳдир. Шунингдек, мазкур ҳадисни Ҳоким марфуан ривоят қилган бўлиб, у ҳам саҳиҳдир. Ушбу ҳадиснинг марфуъ ва мавқуф ривояти орасида зиддият йўқ. Зеро, бу ўринда мавқуф марфуъ ҳукмидадир. Чунки бу каби хабарлар шахсий фикр ва ижтиҳоддан келиб чиқиб айтиладиган хабарлар қабилидан эмас.\nAvvalgi maqolaГуноҳ ишларни била туриб қилиш мунофиқликка кирадими? (Шайх Содиқ Самарқандий)\nKeyingi maqola Баҳоийлар: бобийлар бошлиғи Шерозий